url: =Ka Lung A Zuang Ding Bang E ~ Rev. Zam Khat Kham :: ZOMI DAILY\nposted on 8 March 2015 at 11:10 am Lomkholna: Article, Zamkhatkham\nKa sang kahna St. Louis, MO, USA zuan kik dingin Zangkong pan zingsangin ka dingkhia a, ka Pu Suante nupa, ka tanu Lampi leh Dr. Gin En Cin-te in hong kha-in Bangkok ka zuan-a, tua lai ah sun sung tawlnga, natakin Seoul lam zuanin ka dingkhia kik hi. Incheon (Seoul) ka tun ciangin zingsang khuavak khin ta a, tua panin Tokyo khuapi Narita International Airtport leng ding American Airlines leh Japan Airlines kipawlkhawm vanleng ka tuang hi. Tokyo khuapi Narita International Airport ah tawlkhat mah ka tawlnga leuleu hi.\nTua banga ka khawl sungin ka gil hong kial ahih manin Japan ansai khat ah an ne-in, a pualam a kimuhsuak theihna mun khat ah tawlpi khat sung ka tu hiithiat hi. Vanleng tam mahmah a, a tampen JAL vanleng mah hi-in, leitung mun tuamtuam pana vanleng tuamtuam, a mel zong a tuamtuam, a kibawl a kilam dan zong a tuamtuam, tu zel, lengkhia zel-in om hi. Tua banga ka tut sungin ka lungsim sung ah thu tampi hong lut-a, ka nu leh ka zi ka tate ngai-in ka gei ah om le uh ka ut a, tua ban-ah, Zangkong pan ka dinkhiat ma-a ka pute in ka Pu Thang Khen leh ka Pi Luan Khaw Mante’ thu laibu-a a bawl sawm uh ka simna sunga thute zong ka lungsim ah thak lai mahmah hi. Tua tungtawnin ka neu lai-a ka pute tawh ka kikholhnate, ka pute’ inn sung ah ka khankhiatnate ka lungsim ah hong suak denden hi. Thu ngaihsunsun-a ka om leh ka lung a zuang ding hong bang sim diaiduai hi.\nKa neulai thu ka ngaihsut ciangin kei mahmah in ka theih hiam, a kigengen za mun lua ka hiam ci-a ka khentel theih loh, ka theih thu pawlkhat om den mawk hi. A hai deuh, a moi deuh ka hiam thei lo, ka neulai thu pawlkkhat ka tel phat loh zong om keiimawk hi. Ahi zongin, ka neu lai-un ka nu vaikuan den-a, ko unau zingsang an nek khit teh sun-an hong kiguansak-in ka pute’ inn ah ka nau tawh hong kikhak den bel ka neu-thu-mang-mawh-in ka thei lai hi. Ka pute’ inn mualtung hi a, inn tual ah Ameircan kaphi a kici singkung gol khol lo khat po hi. Tua nuai khawng ah tua hun lai-a sang kah lo-a inn ah a om ka Pu Lal tawh ka lup zel khawng uh ka thei lai hi. Ka pi bel lokuan denin, ka pu bel a sumbuk zuakna mah ah kuan den hi.\nKa gol zawk deuh ciangun sun kam peuh-in inn-a om ka pute tawh kimawlin, tungman peuh tawh kidengin ka diang zakzak thei uh a, “Cina hat, cina hat” ci-in ka kiko thei uh hi (Ka Pu Lal pen dam lo-a sang a tawp dan ahi hi). “Chae-pha-wa-a thet-kyi-thi. Myethnar daunthmann thi,” peuh ci-in ka kiko pongmawk uh a, tua hun lai-in a khiatna bang hiam cih zong ka thei kei hi. Nitak an nek khit ciangin ciah pah lo-in tawlkhat tu suak denin ka pu in thucin thutang hong gen dena, anbuk meisak tutphah niam, a sau khat tung ah ihmu-in ciah ding ciangin hong kiphong dena, khangmulongin kapsa-in inn ah ka ciahsuk den hi.\nKhatveivei, ka pute khat leh nih in hong giahpih zel uh hi. Tua lai-in ka pu in Pasian’ thu leh leitung ka nuntak sunga ka zat ding thu a kisam khempeuh hong hilh khin na hi mawk! Ka pianna ka pute hau het lo-in leitung thu ah mi nuamsa luate ahih loh uh hangin Pasian’ thu leh pianthakna thu ah mihaupite na hi mawk uh a, piangthak kimin inn sung ah zu leh za peuhmah kizang lo ahih manin tuni ciang dong tuate peuhmah tawh ka buai ngei kei uh a, Pasian’ thupha taktak ahih lam ka phawk semsem hi.\nKa gol zawk deuh uh ciangin, ka pi’ lo khawhna Baalzang ah Sani ni ciangin ka kuan den uh a, “Ciangka,”panin Balzang lam zui-in “Suangkang” ka cihna mun panun “Mincim,” tua pan, “Ken,” tua pan tu hun cianga suang kilakna mun, tua pan lam katna mun, tua pan “Takzang” cih bangin min ka phuahna munteng uh tawnin lo kitung hi. Tuuk lam ciangin lokuan kawmin thei ka vil den uh a, ka pute’ lakah ka Pu Mung pen thei vil, aisa tawh, cih pian va phadeuh, ngah thei phadeuh hi. Theikungte nangawn a omnana ah lotngah zawzen-in “Theinui” cih mah, “Puamnip” cih mah, a tuamtuam ka phuak se uh hi.\nKa pututeng-un ka lokhawh kawmun lapawl ka sa den uh hi. Lobuk mai, suang lakteng bang ka khawh uh ciangin, dinsa-in zong kikho thei lo ahih manin tutsa-in ka kho uh a, ka Pu Suan in a paisuak, a dangte in a aw tuamtuam zui-in la-aw kim zui-in la kasak den uh ka mangngilh thei kei hi. Ka nau Thangpi bang a aw hoih kalkal mahmah-in a paisuak sakpih den-a, ka Pu Lian bel nautum hi-in neupen napi-in a un zui den-a zong zo mahmah guagua se hi.\nAmah guak bang lo a kuan ciangin Suangkang ka cihna mun panun lo a tun dong la sa taiitaii den-a Mangzang lam kuante bang in “Tha Lian lo kuan ta ei” ci bek uh hi. Tua lai-in “AGAPE Itna Late” leh TSKhai’ la “Sihna Kigo Zo” cihte a than mahmah lai ahi hi. Ui zong kikhawi den-a a masa-in “Tal Kang,” tua khit teh, “Bilkhup” cihte nisim-a ka kithuahpihte uh ahi hi. Ni khat tuk hun sung lo-honga ka pai kal-un inn ngakte in Talkang na go mawk uh a, ka heh suak lua mahmah-in an ka ne kei hi. Tua lai, ui-hai tam hun a hih manin hong hai sawm pian-a kigo hi, hong ci uh hi. Bilkhup bel sa va mahmah-in bilpi bang delh den, zong manman mai hi.\nA mat masakpen bang, lokuan ciah, Suangkang gei ka tun uh leh Bilkhup in bilpi khat hong phawngin delh-a man lian sawnsawn hi. Inn tun ka bawl uh a, aksa bangin paak lihleh-in lim peuhmah hi. Ka neulai-un ka Pu Lal in inn-bilpi khawi thei den se hi. Zawhngeu peuh in zong hong neksak thei zel sawnsawn hi. Taihciat ak khawi khat zong uk sawnsawn hi. Tuate tawh a khangkhia Lalpu pen tuhun cianga laphuak siam Zogam Lalpu hong suah ding lam peuhmah thei khol khang e.\nNitak sang a kituah nak leh gamlak lam kimanawh den-a, sing pua lote in keel kicing hi. Ka nau Thang bang keelcin va mahmah-in ciang saupi khat tawh diang zauzau-a keel a cin khawng ka mitkha-in mu lai hi. Tu-a tan sawm sang omna mun khawng ka keel cincinna uh hi a, sing zong kigamla puak nai khol lo-in, Ciangka paam-a tuisam phulna mun ciang, khawlmun ciang bang kipha lel hi. Tua hun lai-in ka pi in Baalzang lo ban ah Tuilehluan lam ah lo khat hong zuatpih a, guam sung khat hi-in Cikha lam pana a ngah “kambelh” kici ankam kha pawlkhat ciingin hoih peuhmah hi. Suaklu mual lam kendang khat zong hong zuatpih a, mai bang gah cihtakin gah zen hi. Kum khat bang kipuakhia zo lo phial a, lampi ah ka tuksuahsuah uh zong tampi om hi.\nTua bang hun nuamte i phawk loh kal-in hong beibei a, 1980 kum bei kuanin ka pu in hong nusia mawk hi. Dah lua mahmah ka hih manin ama’ nunga hong giak nungak tangvalte bang a mi mahmah-in ka it ngaungau zen hi. Tan nga ka sim laitak ahi hi. Ka Nu Cing in Tungzang ah siama hong sep ciangin ka Pu Suan tawh khatvei ka va kha uh a, ka Pu Mung in Heilei ah sangsia hong sep ciangin zong ka Pu Suan mah tawh ka va hawh uh hi. Tedim gam bup tan 4 sangteng bawling sui kidemna ah Heilei in a khatna a ngah kum, tua shield a ai hun uh tawh kituak lian ciitciat hi.\nKa ciah uh ciangin khua sung mite’ piak zawhngeuno khat khai lenglengsa-in ka ciah hi. Ka Pu Suan in Tungzang ah sangsia hong sep ciangin ka Pu Lal tawh ka va kha leuleu uh a, neulai mahmah hi napi-in pute tawh kithuah-in amau’ omna munteng bang ka va pha kawikawi hi. Ka gol khit ciangin bel ka Pi Cing Laitui ah hong om teh ka Pu Lian leh U Tuang (Zawl Tuang) tawh belbawm lupuakin ka kha uh a, ka Pu Liante Kaptel ah pastor-a hong om ciangin ka Pi Ngaih leh ka U Tuang mah tawh belbawm lupuakin ka kha leuleu hi. Tua hunte a nuam mahmah hi mawk veh e maw…\nKa Pu Lal leh ka Pu Lian tawh Laisiangtho sang ka kah uh hi. Laisiangtho sang kah ding ka ut het kei hi. Laisiangtho ka sin ding ka nu in hong deih lua mahmah a, ka Pu Mung in hong cih teiiteii ciangin, “Ka puan ding om kei, ka thung-ip ding zong om kei” ka cih leh ama’ puan-ak khat hong pia lianin, thung-ip khat hong leisak lian mawka, paulap ding om nawn lo-in sang ka kah hi. Pasian in ama’ nasem dingin tuateng tungtawna hong sam peuh na hi mawk! Tua banga Laisiangtho sang kah ding a ut lo penpen, tu dongin sang a kahkah lai peuh ka hi zawsop hi.\nZi ka nei hi. Hong ki-awi nai khol lo pi-in ka nei hi. Ka zi neih ni nitakin ka pi hong giak ngiat-a, kei leh ka zi Lun lumin, ka pi bel ka nu tawh lum hi. Ka u in lah pasal nei khin tham, ka nau lah Tamu a ka Pa Suante’ kiangah sum zonga om ahih manin kei leh ka nu bek ka om laitak uh ahi hi. Ka pi in hong giahpih ngiat-a, ka nu mahmah a ngaihsut tam lua ding, ci hi ngel ding hi. A nuntak sungin bangmah ka piak man loh hangin tuni dongin ka lungdam mahmah hi. Ka pi in ka zi hong itsak mahmah hi, nuam mahmah ing.\nNi khat bel, ka Pu Lal in, “Khampite nupa na kitawi keii uh” ci-in ka pi kiang ah hong khia dihmawka ka pi in bangci ngaihsut ahi ding hiam hong tai gawp-a, ka ngaihsut kik uh teh ka nupa-un ka nuih uh za kik zawzen hi. Tua hunte zong hun nuam mah ahi ve! Tu-in bel ka pu lah om nawn lo (kikholh khakna tawm zawdeuh), ka pi lah om nawn lo a, i matutna khatpeuh, i thupha sanna khatpeuh, zi leh ta i neihte hong lungdampih ding, i tut nading om nawn lo-in kihawm mahmah hi, hong ngai mahmah ing, pi leh pu aw…\n“Attention, please…” ci-in ko vanleng a len hun ta-a hong kisapna ka zak ciangin ka ngaihsutna hong kitat vat-a pammaih ka sa liang hi. Ka pianna ka pi leh ka pute om nawn lo hi ta leh hong thuhilh hong pattahnate uh tuni dong nuntak pih thei ka hih manin ka nuam hi. Ka pute unauteng mah in tuni dongin hong it khial lo uh a, unau banga khangkhia khawm ka hih mahbangun tuni dong mah unau sanggam banga ka neih ahi hi. Ka neulai thute, ka khankhiat ziate ngaihsun kikin ka lung peuh a zuang ding hong bang hi.\nPrevious: Makai leh Ulian ~ Hau Za Cin\nNext: Nu Ngai Hau Cing hong nusiat tungtang hong lainatpih te lungdam kohna\nNa lai ka muhphetin ka na simpah buatbuat hi. A tello hilo, na lai atdan simnop leh telnop mahmah ka sa aa, vial nihtak ka na sim hi. Tuabangaa na lai ka na sim zawhphetin, hunkhat lai, 1950-bei kuan pawl, Hill Chin Student Union te in, Magazine khat a bawlna uhaa, napa laiat, article khat,, Manglai mah tawh ,\n” REMINISCENCE,” cih kammal teekteek mah zanghaa a at, ka na phawkvat hi. Tuabang ka hihna in, tu aa na Thulu in, kei aa ding mahmah, keima aipeeng bangin ka na ngaihsun hi.Tua bangteng baanah, na pa English in standard sang mahmah ahih lamtak zong, na pa in, thu lej la bek hikei, Manglai mah mah zong siamin kiva mahmah a hihna. a thakin hong phawkkik sak hi.\nTua hiaa, hihbangaa na laiat dan a hawihna in, a lamdang peuhmah hikei, na pa a suun na hih lamtak, zong, a thakin phawkna in ka neilai hi. Mai lamah zong, hong at zomlai lai in maw. Tuabang aa pilna leh siamnate aki sunthei ahih leh, na tate aa dingin zong kong lawpsak lai liang hi.\nPau Za Mung(Laaitui)\nZam Khat Kham says\nDear Pa Mung aw,\nNa comment ka muh phet-a kong thuhkik pah hi, lungdam.\nKei zong na laigelh ka muh zahzah na sim ing, thu tampi hong theisak hi. No banga mipil, sakthu khangthu a thei, khanglui khangthak a huamkhawm mi ding hamsa mahmah ta ahih manin na hih zawh zahzah-in lai tampipi hong gelh-in, ci-in hong thuum nuam ing.\nKong comment na nong thukkik pah ka lung ana daam peetmah hi. Nong cihnate khempeuh, bangmah pee-leem hetlo(wholely)in, kei aa dingin ka thupiit na ahi pahpah hi.


timestamp: atn

url: =MARCH 27, 2021 ~ MUC\nAdmin 12:42:00 PM Articles, Offertory Reading Zomi\nNoah in Pasian a Masak Manin\nPasian masak in a hamsa khat hi. Pasian i masak dingin Noah etteh ding om hi lo hiam?\nNa teenna khua in Pasian a awlmawh lo khua hileh, Noah thuakzia ding na thei ding hi. A taktakin tua khua mite in Pasian awlmawh lo hi bek lo-in amau le amau, khat le khat zong ki-thusim lo, ki-awlmawh lo uh hi. A gitlohna uh lian mahmahin mihing khempeuh a beimang loh phamawh dinmun hong tung hi.Tua bang hun laitakin Pasian in leitung hong honkhiat kipan hi.\nNoah in Pasian a masak dingin kihilh hi. Kum za-lom khat val bang a nuntakna khempeuh Pasian sawlna bangin tembaw lamin a hun zang hi. Hih hun sung mahin mawhna kisikna thu leh nunzia kikhel dingin tangko hi. Tua bangin a gamtatna hangin mite simmawhna, ciamnuih bawlna thuak hi. A thuhilh a za mite mahmah in tua bangin simmawh bawl uh hi taleh Noah in a nasep nusia lo hi. Nisimin Pasian masak denden hi; Ama lamlahna bangin nungta hi.\nMihing in eima deihna leh eima ut khat i masak tawntung hi. Makai khat in ama siamnate leh nate tungah kingaknopna lungsim nei zel hi. Nuntak hamsa-in nektawm zong mi khat in Pasian mangngilh kha zel hi. Noah mah bangin eite khat ciat in zong nisim, kaalsim, khasim a Pasian i masak tawntung ding, Ama gam leh deihna zong masa ding kisam mahmah hi. Tua bang hileh i kitangsapna a om khempeuh Topa in hong sik ding hi, cih kamciam hong pia hi. Pasian in a kamciamte pel ngei lo hi.\nLeitung nusia dingin tuicin hong tungin tembaw sungah Noah leh a innkuanpihte in nuam takin om hithiat thei uh hi.Mihing in suahtakna ngah hi.\nNoah hunlaite mahbangin Pasian mite in simamawhna, langpanna i thuak hi. Ahi zongin a sawt lo ni khat ni ciangin Pasian in eite a hong honkhia dingin hong pai ding hi. Amah a masak mi khempeuh tungah i vawh bangin a gah at ding leh thaman a hong kipia ding hi. Noah in tembaw a lamna-ah Pasian masak hi. Amah bangin eite in zong Pasian a masak dingin hong sawl hi. Nisimin Pasian i masak dingin a hong to den hi.


url: =Tulaai Leitung Thuthang tuamtuam updates October 31, 2013\n· Bowling Green,Kentucky ah Khuadopawi 11/02/13 ni in nasiatak in kibawlding a Lengtong Kam Khen in zaiziah ding a Rev Dr Nang Sian Mung Khuado pawi thugenna neiding hi. Lengtong Kam Khen leh Rev Dr Nang Sian Mung te zong tu in Bowling Green khua tungkhin ta uhhi.\n· Chin state Khalkha khuapi October 26,2013 ni paiding a geelna anei Kawlgam Lower house speaker Tura U Swe Mann Kawlgam nisuahna lam khuahun siatna hang in khawlkik a November khasung ah sotto kik ci in Chin state Government te in genkhia uhhi.\n· India gam Deli khuapi ah CRC te makaihna tawh Chin Refugee te mi 500 vaal in Kawlgam ah biakna kideidanna kathuak uha, India ah lah bitna kangah kei uh gamdang pai mengmeng nuam ung ci in lungphona 10/30/13 ni in nei uhhi.\n· Kawlgamsung Kachin state KIO te phualpi Laiza Khuapi ah UNFC kici Muatungmi thautawi kipawlna 17 pan makaaite khawmpi 10/30/13 ni cidam in kipan ta a tuni 10/31/13 anihna dong thukimna ngahzo naailo uhhi. November 1,2013 atawpna ni ah thukimna hoih khat kingah zoding in kilam en hi ci in UNFC Makaai U Nai Han Tha in genkhia hi.\n· Kawlgam sung Pagu division sung ah 10/30/13 nipan guah tamlua ahihman in tuikhang a, mi nih si in mi 10,000 vaal muanhuaina mun lam zuan in gaaltaai uhhi.\n· Israel gaalvaanleeng te in 10/30/13 nipan 10/31/13 nidong zaan thapaai Syria gam Latakia khuapi nuaipi in nuai hi ci in US kumpi thuneite in genkhia uhhi. Israel ten bel Hezbollah migilo te apuakding uh SA-125s thaupi te kikoihna phualpi Vaanleeng thumtawh kanuaipak uh hi ci in genkhia uhhi.\n· US gamsung ah innkuan sumluut ( Income ) tawmten akilau mahmah ahi Food stamp khiapnading tawh kisai US Congress pan khiapding in 10/31/13 ni in thukimna ngahta uhhi. November 1,2013 Friday nipan kipan tading a, Innkuan khat ah $36 ta kiamsuk ding hi. Hih food stamp khiapna hang in Innkuan sumluut tawm 47 million in athuak ngeekngeekding ahihi.\n· US gamsung ah Tax Return sum kikheemna gambeel mitetung ah tam mahmah ta ahihman in tuabang a akikheemte IRS in sumsiik kipan in apialo te Palik te mansak in agam puakkikding ci in 10/31/13 ni in taangkokhia uhhi.\n· Mexico gam Tijuana khuapi pan USA gam San Diego Khuapi, California state USA gam dong vankhaam puaknading a kibawl leisung hawm lampi 10/31/13 ni in kimukhia hi ci in US Immigration te leh Custom te in genkhia uhhi. Hih leisung hawm lampi sung ah Kaanza Ton 8 leh cocaine 147 kg makhia uh cih genbeh uhhi. 2008 kumpan hihbang kuahawm lampi bekbek 75 kimukhinta ci hi.\n· Obama Care kici US kumpi cidamana tawh kisai thukhun thak mipi in kideihlo lua ahihman in 10/01/13 nipan healthcare.gov pan kilei thei himah leh animasa ni 10/02/13 ni in mi 6 bek in lei a, 10/31/13 niciang mi 346 kiim bek in leipan hi ci in kumpi lamte in enkhia uhhi. A website zong hoih thei mahmahlo ahihman in Obama alung khamsim pianta hi.\n· Chile gam saklam teng 6.6 magnitude haat zinlinna in 10/31/13 ni in nasiatak in nawk a, Mipi lauhtawng mahmah in lamdung lamvaai teng ah taaikeek mang himah leh asi aliam leh innsia losia omsamlo ci in Chile thuneite in genkhia uhhi. 2010 kum in khatvei 8.8 magnitude ahaat zin nasiatak in liing a mi 500 vaal si in inn 220,000 sia hi. 1960 kum in 9.5 haat in liing a, mi 5,000 vaal si uhhi.\nLaai mal&ani akha kikhial kha aom leh ngaihdam bawm ah ong na khiatsak un maw


url: =Laimal ‘Z’ ih thupha naak hi ~ Zomi Quavadis :: ZOMI DAILY\nLaimal ‘Z’ pen kei ading manpha diak se hi. Bang hang hiam cileh ‘Z’ om kei leh ka khualui Zampi leh ka pianna khua Zozaang kigelh thei lo dinga, ut lopipi in min dang vawh a kul ding cihna hi mawk hi. Tua banah ka minam Zomi zong ‘Z’ om kei leh laimal dang tawh gelh hong kul ding ahihmanin ‘Zomi’ hi ingh a kici thei lo ding ka hi ta zen hi. Laimal ‘Z’ pen laimal bawlte’n kei hong khualna tawh hong tuam bawl sak ngiat uh hi ding hiam ka cih khak hun tam liang hi. Pasian in zong laimal ‘Z’ a deih ngiat dinga pasal in hong bawl hi a ci nuam liang ka hihi.\nLaimal ‘Z’ om kei leh Zomi pen ‘J’ aw tawh ih gelh hong kul ding a, ‘Z’ awsuah tawh Zomi hi lo in ‘J’ awsuah tawh Jomi/ Jhoumi cia ih kisap hong kul ding hi. ‘J’ tawh Pasian thukim lo hi. Jomi/Jhoumi dingin Pasian hong bawl lo hi. ‘Z’ – Zomi ngiat dinga Pasian hong bawl ih hihmanin laimal bawl mipilte lungsim sungah laimal ‘Z’ bawl ding thusuak Pasian in a om sak ahihi. Tua hikeileh ‘J’ tawh lungkim ziau kha mai lel ding uh hi.\nPasian geelna leh a sepzia pen lamdang lua hi. Mihingte lungsim tawh tel zawh ding hi lo hi. Leitungah Pasian in Zomi te hong bawl ahihmanin laimal ‘Z’ zong a om hi pah hi. Hih thu hangin Zomi cih pen Pasian thukimpihna om hi cih kilangh mahmah ka sa hi. Tua ahihmanin Zomi pipi Chin ih kicih teitei leh Pasian a langhpan ih suak ding hi. Zomi leh laimal ‘Z’ pen a kikhen thei lo, ih suahpih laiguizom khat hi cih mangngilh kei ni.\nLaimal ‘Z’ pen laimal om teng lakah a tawpna a hihi. Siang gen lehang laimal dang tawh minam min a kigelh thei teng khempeuh pen khangto mang khin uh a, ei Zomi te pen a khua phawk nai lo teng ih hihi. Himahleh Laisiangtho in “A nawnungte hong masa dinga, a masate hong nawnung kik ding hi” na ci hi. Laisiangtho sung thu khempeuh a piang lo om lo hi.\nTua ahihmanin tulaitak a khangto lo pen minam ih hih hangin lungneu pah kei ni. Pasian in ih minam Party ahi ZCD tungtawn in ih khantohna ding lampi ong honsak ta hi. Ih maia minam khangto masa teng a makhelh dingin a kithawithawi ih hi ta hi. ZCD pen laimal ‘Z’ mah tawh a kipan ahihi. Laimal ‘Z’ pen Pasian in ei Zomi te ading ngiat thupha a piak ahihi.\nHun beisa te enkik lehang Malaysia ah ZAM tungtawn in Pasian in Zomi te gualtung hong tuang sak a, USA ah zong ZIUSA tungtawn mah in UNO ah dinmun sangpi hong ngah zo sak hi. Zogam ah ZYA hangin khantohna leh phattuamna tampi ih ngah hi.\nTua banah ZOLUS Magazine zong Zomi te Magazine bawl khempeuh lakah a kikhawng pen hi in, Zomidaily zong Zomi te neihsa website teng lakah a kilim lutna penpen ahihi. Hih ih gensuk zanghzangh teng pen laimal ‘Z’ vive tawh a kipan ahihi. Zomi te leh laimal ‘Z’ pen a tonkhawm den ahihlam mangngilh kei ni. Jehoah ‘Z’ire….. Zomi Quavadis\nPrevious: Bill Gates in khangnote a thuhilhna ~ Thang Khan Lian\nNext: Vondeih Kep Ding – 57 (Pau Khan Kap)


url: =Suahtakna Bangci Zatding? ~ Hau Za Cin :: ZOMI DAILY\nposted on 26 February 2016 at 7:00 am Lomkholna: Article, Hauzacin\nKhatvei piang sunsun suahtakna a deihlo kuamah omlo ding hi. A khangto masa, a pil masa, a khuamu masasa suahtakna deih vive ahi hi. A suah a khanna mun ah suahtakna a om kei leh suahtakna a omna gam leh mun delh a pem vingveng nuam leitung mite ahi hi. Tua manin mihing nuntakna leh nisim nuntakzia genna kammal – freedom, liberty, independence, self governance, democracy, etc cihte hong kithang mahmah hi.\nNang tenna gamah vaihawmna in nang hong gakcip hiam, ahih kei leh na suakta hiam? Na tenna gam ah suahtakna a om hiam? Na lungsim, na ngaihsutna khempeuh suakta takin na zang hiam?\nLamka te in kammal kilawm mahmah khat nei a, tua pen ‘deihtel theihna’ cih ahi hi. Ei mimal deih, i lunggulh, hoih i sak, pha i sak khat hih theihna, kuamah hong cih, hong kut, hong gen kikeuhlo a ei thu ngiata sep khiat theihna, hih theihna (no external influence) ahi hi. Tua pen mihing nuntakna ah a thupi mahmah khat ahi hi. Khangto leh khangtolo tehna khat zong ahi hi. Bill Gates pen a nu leh pa in sangkah dingin deihsak mahmah lai taleh ama deihtelna ah sangkhawl a ama lunglut lam deihtaka hih ding ahi hi. Tua bang deihtelna ngah ahi hi.\nChristmas hong tun sim in puanthak kilei zel hi. Nidang in pen nu leh pa in hoih a sak nak leh kilei ziau a, ei deih i gen hang hong thulaklo uh hi. Amau hoihsak khat hong leisak ziau uh hi. Tua zawh deuh ciangin van lei dingte zong hong thukhual deuhta uh a amau deih, amau hoihsak bek hong ci khin nawnlo in eima deihte zong hong teelsak ta uh hi. Tua pen i nu leh pa in suahtakna hong pia na hi gige hi. Amau thu tawh hong gakciplo, amau cih bangbang hoih in hoihkei taleh hong zuisak teitei nawnlo cihna hi.\nDemocracy gam ah kitelna a om ciang mi khempeuh amau deih penpen a teel ding uh ahi hi. Tua bang a hih ciang mikim in amau hoihsak bangin a teel ding uh hi a, a zi nangawn kiangah tua cih ding ciin kigensak theilo hi. Kikuppih thei bek a, kigensak, kihihsak teitei cih bang hitheilo hi. Tua bang level, tua bang a zang gamte ah i om ciang amau nuntakzia zuiin i gamtat theih ding a kilawm ahi hi. Thugenpa khat in a khangto gamah om in a khuamu nailo gamte omdan i zatzat lai mawk leh a khangto gamah i teen a thaman omlo ding hi na ci hi.\nNa nuntakna ah nang teekteek in deihtel theihna na neih ciang nang deih mah na teel takpi hiam? Na zi ding na teel theih laiin nang na teel hiam? Na pasal ding nang teel mah ahi hiam? Na makai ding nang teel mah ahi hiam? Na pawlpi upa ding nang lungsim pan ciimtaka ngaihsun a na teel mah ahi hiam? Ahih kei leh kua hiam mitmei venna tawh nang deih teel lo in teel dinga hong kideih pen na teel zaw kha hiam?\nNang deihtel theihna na zat ciang nang deihtelna mah ahi takpi hiam? Mi deihna ah nang deihtel theihna manpha mahmah na pia khia kha hiam? Na deihtel theihna mi khat peuh in hong ukcip in nang deihlohpi hong teelsak kha hiam? Ahilo pi in nang deihtel theihna suahtakna na zangkhial kha hiam? Suahtakna a thapia na hia suahtakna a hencip? Na suahtakna suakta takin na zat kei leh suahtakna a deihlo, a zang utlo, a hencip na hi ding hi. Suahtakna gamah teng na hiam; ukcipna gam ah teeng na hiam?\nNa suahtakna nang teekteek in suakta takin na zang hiam?\nPrevious: Tulaai Leitung Thuthang Tuamtuam Updates February 24, 2016\nNext: Minam lian kician tak suahna ding thupi nam (10)\nBang lau pihding? ~ David Tuang


url: =Kipumkhat nading thungaihsutna pan :: ZOMI DAILY\nposted on 17 July 2020 at 9:44 pm Lomkholna: Article, Politics\nKipumkhat nading thungaihsutna pan (Our Language and Ethnic Identity: From Unity Perspective)\nThumapui – Minam khat ih hihna hong langsak thubulpi (identifying factor) pen sisan hi a, a hong kipumkhatsak thubulpi (unifying factor) pen ih kampau leh ih lai hi ci leng kikhial lo ding hi. En pak lehang sangam unau pipi nangawn pau a kibat kei ngei ngei leh ih kikholhdan hong nop pha khol lo pah hi. Ahi zongin pau kibatlohna bek siksanin sisan a kibang gige ih mipihte huatbawlna le pusehna lungsim (exclusivism) ih neih het lo ding zong a kisam thu khat ahi hi.\nBang hang hiam ih cih leh ih leitung nuntakna ah thu haksa khat peuh tuak kha lehang i sisan kibatpihte mah in vaisuk vaito hong hawmsakin hong huh hong panpih bek zel uh hi. Tua ahih manin ih pu ih pate in sisan in thu gen hi ci-in thuciin (axiom) khat a na neih uh pen a man thu ahi hi.\nLeitungah miphazah awn (7500) val bang omin pau nam (7,105) bang om hi kici hi (2017 kum Bible Society of Myanmar Annual Report pan). 1966 kum a kibawl kampau ciamtehna laibu (ethnologue) in leitung buppi ah ei Tedim mi pen (344,100) pha hi cih na ciamteh ahih manin Kawlgam minam phazah tawh ki-etkak lehang a citawm mahmah (very small minority) “Ciimnuai” innkuan khat bek ih hi lel uh a, tulaitak Rakhine gam panin Bangladesh gamah a galtai Rohinga minamte sangin ih citawm zaw pek uh hi.\nTua hi a, lai leh pau leh ngeinakip nei kei kha leng minam dangte’ vuknelhna (assimiliation) thuakin Kawlgam tangthu sungah minam lian mahmah khat hi ngei napi tuhun ih tangthu sungah a minam hihna uh (national identity) a mansuah Pyu minamte ih bang kha theih mai ding uh hi.\nTua ahih manin a beisa kum (100) hun a lai (script) a hong na bawlsak sangmang Joseph Herbert Cope tungah lungdam ih koko ding uh hi mai hi. Tu-in ama’ hong na bawlsak ih Zolai tungtawnin ih pau, ih lai leh ih minam hihna koici kep leng hoih ding cih tawh kisai-in ka ngaihsut thu pawlkhat a nuai a bangin kong kuppih nuam hi.\nA. Sangmang Cope leh ih Zolai\nTedim gamah AD. (1900) kimin Pu Pau Cin Hau in laimal (1500) a pha “Zo Tual Lai” (Laipian Script) na bawl khin zo a, Cope sangmang pa in a hong na bawlsak Rome laimal a kizang Zolai (Romanized Script) hong pian khit a kipanin Laipian lai pen damdamin hong kiam hiaihiai a, tu-in amau’ biakna sung bekah kizang lai bek kici hi. Laigelh dan (art of writing) tawh kisai ih theih tawpin kan leng Egypt mite in BC (1800) kim pawlin na zang khin uh a, tua pen lim laimal (hieroglyph) ahi hi.\nBabylon, Sumaria-te le adang minam pawlkhatte (tanglai Persia minam, Assyria minam te ) in BC (4000) hun pawlin buan tung le suangpek tung peuh ah cuneiform a kici laigelh dan tawh na gelh thei khin uh hi kici hi. Greek mite pen BC 1000 kim pawl lailu (alphabet) tawh laigelh dan a zang masa pente hi uh a, amau’ laigelh dan pen Italy le Europe gam nitumna lam dongah kizelh suak hi. Rome mite in tua Greek laimal mah puahpha uh a, tua panin a kicing zaw deuh Rome laimal (Roman Script) hong piangkhia-in tua laimal tawh Cope in ih Zolai a hong na bawlsak ahi hi.\nCope in ih Zolai a hong bawlsak laitakin ih Zo tangthu kimkhat guang nuam ahih manin Tedim gam sunga a teng beh bul (chief clans) sagihte ahi Sizang,Sukte, Saizang,Tedim, Thado, Zo leh Guite beh sung panin Zo tangthu a theih mi pawlkhat na dong ngiat a, a bawl na hi tuak hi.\nZo khang tangthu a theih a kidong mite lakah Pu Tuang Za Go (Manlun beh, Lomzang khua) zong khatin na kihel kha ahih manin Zo Laibu a kibawl masate sungah (a diakdiakin Neino tangthu sungah) “Neino, Neino, nang ba bangza na khawng tai” a kici laigualte banah adang Zopau tam khop khat na kiguang thei kha bilbel hi. Hih ih Zolai Simbu pen kumpi sangte ah (1924) panin (1971) dong na kizang a, ahih hangin 1971 kumin (first revision) a kibawl ciangin tua Zolai Simbu sungah Zo awkaih (Zo accent) tawh a kigielh laigual khempeuh a vekpi-in Tedim awkaih (Tedim accent) tawh kilaih mang khin hi.\nA taktakin ci lehang a tunga Tedim lai (Tedim dialect) cih pen a om masa (a piang masa) hi lo zaw a, a tunga ih gensa ahi beh bul sagih teng munkhatah (Ciimnuai, Geltui, etc;) sawtveipi a na tenkhop khit uh ciangin “Tedim Pautaang” (Koine Tedim or Tedim Common Language) khat a hong piangkhia dan na hi tuak zaw hi.\nTua kampau pen Cope in “Kamhau pau” (Kamhau dialect) na ci a, tua pau tawh Zolai Simbu a na bawl ahi hi. Greek galkapmang pa Alexander the Great hunin zong “Ionic”(Greek nisuahna lam mite’ kampau) le “Attic” (Athen mite’ kampau) nam nih kigawm Greek pautaang” Koine Greek” or ”common language” a kici kampau khat a na piankhiat dan le Briton, Jutes, Danes, Angles, Sexons le Normans minam guk kigawmin “English” lai leh kampau a na piankhiat dan tawh kibang dingin ka ummawh hi.\nCope hun ciang ciang pen ih minam min “Zomi” a om nai lo dan na hi tuak hi. Na om hileh Cope in Kamhau dialect a na zat theih nang thu om ka sa kei hi. Zo tawh kisai lai kigelh sunte ih bat khopkhop en leng Zo a kici kammal pen tangtawng pekin na om a, ahih hangin tulai mi pawlkhat’ pomdan leh sandan tawh kibang kei deuh leh kilawm ka sa hi; ahang pen tua hun lai-in Zomi a kici kammal in Chin Hills sung banah India le Bangladesh gam sunga a teng singtang mi (hilly people) khempeuh a huap a kizang dan ahi hi.\nB. Ih pau leh ih minam min\nA tunga i gensa bangin ih pau, ih minam min le ih beh min cihte pen olno tak a hong piang vat hi lo mawk a, kum sawtveipi tak munkhatah ih tenkhop ih giahkhop ciang bek a hong piang hi pan bek ahih manin i pau le ih minam min a manthan lo nadingin ih kepcing ding le ih zun i puah den ding kisam ding hi. Tangtawng pek (from time immemorial) a i zat sa ih kampau, ih lai, ih minam min leh ih tang ngeina cihte pen ei ut thu a kimawk laih ziauziau thei hi lo hi.\nGentehna-in ei le ei “Zomi” tawh ih kilawh hangin Khamtung gam sunga a teng ih sanggam adangte in “Tedim mite” mah hong ci lel uh a, tua mah bangin amau le amau “Laimi” cih tawh a kilawh phial uh hangin eite in “Pawite” ih ci ziau lel uh hi. Tua tawh kizomin eimau sungah “Zomi” “Laimi” leh “Cho” cih bangin ih kilawh sam hangin, ih ut a ih ut kei zongin kumpite hong theihna pen Chin hi phot tadih hi.\nHih bang kawmkal panin ei Tedim kampaute in Zomi bup (the whole Chin) tanga kizang “Zomi” min pen eimau’ aituom min dinga ih zat pen ngaihsut huoi-in ka um pong hi. Ih gensa bangin Zomi pen Rev Hau Go le makai luite in Chin tanga a na zat uh min hi a, tua ahih manin ei Tedimte bek in eimau’ min dinga ih zat pak ding pen a hi nai kei kha tam a ci nuam ka hi hi.\nA tunga ih gen thu tawh kisai-in Sia Khai Suan Mang in zong kum (2007) a kihawm khia “Ciimnuai Khuavak, No 10, laimai 76 ah “Zomi a kizat ciangin tulai taka Chin tawh a kibangin a kingaihsun ahi hi.(Gentehna-Zomi Baptist Convention). Tua hinapi-in eimau mah in Zomi kammal ih deihna ih neusek kikkik a,Tedim kampau teng bek Zomi ih suah ta hi (Gentehna: ZCLS, ZOMUS, ZOLUS).\nIh Zomi pihte in zong hong zat pih hi kei, eimau bek kici lel ni ih cih leh Ciimnuai tangin Zomi cih zat theih hi, ci-in ka ngaihsun hi. Tua ahih kei buang leh ih kammal zat Zomi pen toi ka sa lua hi,” ci-in a na gelh bangin Zomi pen ei Tedim kampaute bek’ min suah pak nai loin Zo minambup (Falam, Hakha,Tedim, Mindat, Matupi, Kanpalet, Paletwa, etc;) te min (national name) suah phot lehang ih makai lui ahi Sia Hau Go leh a lawmte’ nasepna a kipsak ih suak kha kei zaw tam a ci ka hi hi.\nTua banah eimau’ phuahsa Zo gambuppi min pen ei Tedim kampau teng (Tedim speaking group) in eimau’ min suaksak mawk leng thukhual vai pha lo mawk ding hi. Tua sangin ih kumpi leh mi tampite in hong theih pih ahi ih Tedim min mah angtan pih phot a, a picin semsem nadingin ih puah ih zun toto dingin hoih ka sa hi. Kei mimal khat’ muhna ah kamphen kul lo teng pen Tedim cih min in hong gawmtuah theih penin zong ka um hi.\nThukhupna – A tunga ka thugen sungah mimal, minam, beh le phung a sukha lo dingin kipumkhatna ding (for the sake of unity) ngimna bek tawh a hong kuppih a kineih ka hih manin kammal zatkhialhna le na san zawh loh uh a om khak leh nong maisak nadingun zong kong thum hi. Pasian in ih minam hong tawisangin thupha bukim hong pia tahen. Sia Mang Do Thang\nPrevious: Thuthak tomkim ~ The Tedim Post (17 July)\nNext: Leitungbup Zomite sungah kidop/ kikep ziading pulak nopna


url: =Time, like all good things, may come to an end: study ~ Hau Za Cin :: ZOMI DAILY\nposted on 15 February 2016 at 10:25 am Lomkholna: Article, Hauzacin\nWashington khua a AFP thukizakna phualpi pan a kigenna ah “leitung bei ding cih pen kipelh theilo a, ahi zongin a bei hun ding kigenkhol thei hi” ciin leitung vantung thu kante in gen uh hi. Amau genna ah leitung pen a nuntakzah ding a lang nungta zo a, alang omlai pen kum 3.7 billions hi, ci uh hi.\nTuzawh kum billions 3.7 na damnop hang tua hun ciang leitung si ta ding hi ci uh hi. Ei pawl bangcih ding? “Ei khang ah leitung bei ken teh, ahi zongin tuzawh kum 3.7 billions ciang bel bei ding hi,” ciin US leh Japanese scientist te in gen uh hi.\nKua hiamte cih dan in, “amau theihsimna nei uh hi ding hiam? Pasian in hilhsim ahi diam?” Ahih kei leh amau ngaihsut tawm, a kankhiat tawm thu uh ahi tam?\nLeitung vantung lam a sin scientist te genna ah bel leitung vantung pen naungek bang, singkung bangin a khangkhang hi a, a khantawp nei ding hi cih upna omsa hi. Aksi te kibehlap, khapi te kibehlap, huihphual te phuakkham, etc cih bang hi den a, ahi zongin tua banga a khanna pen bei hun, tawp hun, “nungak hel ciang giaksuaklo-a ciah a kul zel” bangin a tawpna, a khawlna om ding cih hi. Tua pen Physics lam pan tuatna hi. Tom gen leng, Physicist te in hun zong tumtan (cut) thei uh hi ei! Hih thu a gelh, a pulak pen Raphael Bousso, University of California, Berkeley ahi hi.\nScientist te upna ah tuma kum 13.7 billions hun in “Big Bang” ci-a puakkham khat pan leitung vantung a piang hi ci uh hi. Zokam zang uh ahih man mi masate bel Zomi hikha ngel ding hi, Big Bang cih mawk pen! Tua hun pan leitung pen khangkhang a, tun zong khang lai hi, ci uh hi. “Leitung bei ding ka cih uh hang a theician ka hi tuan kei uh a, ahi zongin a dik ding a umlo ka hi kei uh hi,” ci uh hi. A dik kei phial leh zong banghanga tua bang ngaihsutna om hiam cih ngaihsut theihna pilna scientist te hong pia hi, ci kik bilbel hi. Scientist te zong politicians hita uh hiam, guai?\nScience ah tua banga ngaihsutna haihuai pipi a kisate manphatna tampi nei thei hi. Na upmawh ngaihsutna neih bek zong theory hoihpi muhkhiatna hithei hi. Tua manin science ah ngaihsutna nuihzathuailua cih omlo a, ngaihsutna hailua cih zong omlo hi. Haihuai na cihte haihuai hetlo thei a, nuihzathuai na cihte nuihzathuai hetlo thei hi.\nNgaihsutna neih hetloh pen nuihzathuaizaw pek hi… ci uh hi… tua hi a, “hun bei ding” cih ngaihsutna bek zong a haihuai hilo in, upmawh thu zong hilo in ‘ngaihsutna pan piang thu’ hizaw hi ci uh hi. A dik maw diklo cih bel kantel phot kisam dinga, ahi zongin mitphial banga ngaihsuntawm pak bel hilo hi…. ci uh hi.\nLeitung bei mawk leh en lah gam nei nailo, koi ah i teeng tam? Laklawh tak veh aw, saklam khawngah sum thalawh in zinto gawp, ahih kei leh gamdang pai! Hau Za Cin (Phuitong Liim)\nPrevious: US gamsung khualzinna pawlkhat – 44\nNext: Air kosong ~ Dimno’ Pa\nLeitung bei ding thu kigengente pen ngaihsut huai vive hi sa ing. Kei muhna ah bel ei i sihni pen ei ading in leitung beini hiding in sang ing. Kigin kholh theih bel hi sa veve ing. Lauthawng luat ding in zong lah tuat tuan keng. Ahimah lel ding in sang ing, Ani ding pen kuaman i thei khol kei mawk hi.\nKa lawmte khat in leitung pen kum 40 ta in kikheelna neu om in, kum 2000 ta in kikheelna lianpi om hi. Kum 2000 acin ciangin leitung bei ding hi. Topa Jeisu pen BC 4 in suak ahih ciang kum 2000 cin pen 1996 ciang hi-in tua hun ciang leitung beiding cih um lian hi. Amah 1996 October kha in si takpi hi. I upna bangbang in zong piang sa lel ing.\nPa Tuan, ZOLUS\nAungla N Sang vs Leandro Ataides


url: =White House pan theihhuai pawlkhat leh thuthak tuamtuam :: ZOMI DAILY\nposted on 2 May 2020 at 3:32 pm Lomkholna: News, USA, Zomi\nCOVID-19 Update XIII: White House Press Briefing pan atheih huai thu pawlkhat leh adang atheih huai thu thak tuamtuam te – (May 1, 2020)\n– White House Press Secretary Kayleigh McEnany in abeisa hun sung in Trump Kumpi in 395 hospitals (zato) te kiang $12 billion kipiakhia hi ci hi. Coronavirus fund pen COVID-19 natna nei atam pen state thum ahi New York, New Jersey leh Illinois state te tungah fund atam pen kipiakhia khin hi ci hi. Press Secretary in COVID-19 natna tawh abuai zawh amasa pen Press Briefing abawl kikna hi aa, thu pen amaan in ka genkhia ding hi ci hi.\n– US Federal kumpi ii natna dalna lam Agency ahi the US Centers for Disease Control and Prevention (CDC) in nasepna (businesses), Sang (School), Biakinn (Churches), Meileng (mass transit) leh adang mun tuamtuam te hon kik theih nadingin mai 17 apha interim federal guidance (guidelines – zuih ding thute) thak taangko khiat ding geel uh hi.\nTua sungah adiak diak in 6 feet social distancing pen kum khat sung bang zat tei tei ding kihel aa, Sang (school) te ah zat ding hamsa mahmah ding ahih manin State tampi in Sang pen khak suak ding khensat uh in, Online learning zopsuak dinguh khensat uh hi. Classroom leh cafeteria cih te ah mun awnglo ding ahih manin social distancing pen hamsa mahmah ding hi ci uh hi. Nu leh Pa (Parents) atam zaw in zong Sang hon kik in naupang te natna kilawh gawp ding lau tek uh hi.\n– COVID-19 hangin abeisa Nipi 6 sung US ah 30 million in unemployment benefit siau uh aa, nung nipi sung bek bek 3.8 million in siau uh hi cih Department of Labor in taangko khia hi. Hih unemploment asiauh zah pen US labor force ii 18.6% hi kha ding hi ci uh hi. Unemployment siau kitam tek tek ahih manin Kumpi lam ten zong akisam requirement (information) te tam sak tek tek kici hi. Abeisa hun aa angah uh paycheck te tungtawn in apiak uh hi aa, tua paycheck luite lah kul ahih manin abeisa hun sung na sem lo ten a ngah dinguh hamsa kici hi.\n– Abeisa hun in White House Coronavirus Task Force leh CDC in apua lam pai khiat ciang maituam (face mask) thuah ding ataangkoh khiat zawh uh aa kipan maituam kithuah ciat aa, grocery store leh market (zii) khempeuh in amau store sung alut khempeuh maituam thuah ding cih thu khun (policy) zang ciat uh in, maituam thuah lo te lut sak nawnlo uh hi.\nTu in zong Airline ten vanleng tungah nasem te (fight attendants) khempeuh leh vanleng tung atuang (passengers) khempeuh in maituam thuah hamtang ding cih thu khun taangko khia aa, maituam athuah lo peuh mah vanleng tung kah sak lo ding uh hi ci hi. **Maituam (face mask) thuah pen ei leh ei kidal bek thamlo in mi dang te tung virus kilawh loh nang kidal ciat na ahih manin maituam I thuah ciat ding thupi mahmah hi.\n– US Thukan (US intel) te ii kankhiat na tawh kizui in hih COVID-19 natna pen Sen (Chinese) te ii Lab (biological lab) pan hong kipankhia hi ding hi ci in President Trump in genkhia hi. US intelligence ii akankhiat evidence tawh kizui in hih Coronavirus pen Sen gam Wuhan aaom Laboratory pan kipankhia hi thei ding hi ci aa, ahi zongin avekpi (detail) in genkhia nuam nai lo hi ci hi.\nDirector of National Intelligence ii zumpi in belh akicing in ka kan san lai tak uh hi ci hi. Mi pawl khat te leh WHO in belh Wuhan aaom Ganhing zuakna mun pan kipankhia hi ci hi. Tua Biological Lab acih uh pen zong Ganhing kizuakna munpi tawh kigamla lo kici hi. Ahi zongin tudong ciang athu kician in Prove na belh om nai lo phot hi.\n– Tukum sung bek bek New York ah Unemployment siau pen Asian Americans te tam pen kici aa, adiak diak in Chinese leh Asian restaurants khempeuh kikhak mang ahih man hi kici hi. New York ah tu kum sung bek bek nasep nei nawnlo Asian 69000%, White 1840%, Black 1260%, Hispanic 2100% khang hi ci uh hi.\n– US Mipil Experts te in hih COVID-19 natna pen kum 2 sung bang om suak thei lai ding aa, US population ii 60%-70% bang natna kilawh thei lai ding ci uh hi. US gam in anih veina natna tui hual (Second wave) pen kiginkholh ding hanthawn uh hi. Nung deuh in zong White House Coronavirus Task Force member leh Mipil Dr. Anthony Fauci in US gam ah COVID-19 natna pen anih veina na (second wave) hong pai kik hamtang thei ding hi cih genkhia khin zo hi. Tu aa pen first wave (akhat veina) ki ci aa, second wave pen tu kum bei ma hong pai kik thei lai ding ci hi. CDC deputy director Dr. Anne Schuchat in zong summer hun sung pen COVID-19 natna nei nasia thei lai hi ci hi.\n– Dr. Anthony Fauci in abeisa hun in US ah COVID-19 hangin mi thein khat (100,000) kiim si thei ding hi ci aa agenkhiat tawh kizawi tawn in US ah asi mi 60,000 val si ta hi. Bangbang hi ta leh Mipil leh Experts te ii thu gen te mah zong hong maan to to na hi zaw hi.\n– US gam state pawlkhat ah Stay-at-home order leh restriction pawlkhat beisak in businesses te hong kik uh hi mah ta leh adang State tampi ten zong stay-at-home order pen May kha bei dong om sak lai dinguh hi. Mipil Experts ten state pawl khat te ah natna nei leh asi mi tam mahmah lai ahih manin businesses te hon khiat ding lahuai lai ci hi ci uh aa, Disaster experts pawlkhat ten zong Governros te tung businesses te hon khiat nai loh ding gen uh hi.\nEi mi tampi omna Georgia State ah bang businesses tampi hong kik ta hi mah leh abeisa nai 24 sung (24 hours) sung in natna nei mi 1000 kibeh lap in natna ngah avekpi mi 27000 pha ta hi. President Trump in belh Georgia governor pa ii Spas leh Tattoo sai te hon nang thu khensatna te hangin lungkim pha lo ci hi. **Akua mapeuh in zong ei state ciat ah order te kilakhia in businesses tuamtuam te ki hong kik phial hi mah ta leh I kidawp ciat ding leh Kumpi thu nei te ii thu khun te kizuih tek ding thupi mahmah ding hi.\n– US Food and Drug Administration (FDA) Director Dr. Stephen Hahn in COVID-19 natna zatui nam khat ahi antiviral medication akici “REMDESIVIR” pen asawt lo in hawmkhiat theihna phalna (authorization) piak theih nang amanlang pen in kivaihawm ta ci hi. Hih Remdesivir zatui pen American Zatui company khat ahi Gilead Sciences in abawl khiat hi aa, abeisa hun in alahuai mahmah natna te ahi SARS leh Ebola virus natna zatui dingin kizang aa mitampi in damna ngah khin uh hi ci hi.\nAbeisa hun in zong Dr. Anthony Fauci leh Mipil Doctors tampi te in hih zatui tawh COVID-19 natna anuam tuam tampi kimukhia ahih manin leitung in “khua vaak” khat I mukhia ta dinghi ci in pulaak khia uh hi. FDA in phalna pia hi leh hih REMDESIVIR zatui pen COVID-19 natna bawl nangin kizang thei ziah ziah ta ding ci uh hi.\n– Tu laitak COVID-19 nakna pen Sa (meat) bawlna sai adiak diak in Voksa, Bawngsa leh Aksa supply company te ah nasia takin kilawh aa, Wisconsin state bangah natna nei alang tamzaw pen Sa Sai te pan kilawh hi ci hi. Ei mi tampi sepna Tyson Food Plant, Indiana ah zong nasem mi 900 leh Triumph Foods voksa sai, MISSOURI ah mi 300 bangin COVID-19 natna ngah kici hi. COVID-19 natna hangin US ah meat (sa) supply chain te zong nasia takin haksatna tuak uh aa, farmers ten Bawng leh Vok (pork) akhoi nading leh akoihna mun nei nawnlo uh ahih main asawt loin Vok 1.5 million bang thah lup dinguh geel hi ci uh hi.\n– US Mipil Dr. Anthony Fauci mah in Coronavirus vaccine pen hong tung ding January kha in kingah thei, kizang thei ta ding hi ci hi. Abeisa in zong Dr. Anthony in vaccine khat akizatkhiat theih nading kha 12 pan 18 sung sawt hamtang thei cih taangko khia ngei aa, US in vaccine test na Phase 1 kiman khin ta hi ci hi.\nThe Infectious Diseases Society of America pan Dr. Walter Orenstein in zong Coronavirus vaccine pen January kha sung in ready thei ta ding aa, tua ma in I kidawp ciat ding ahi hi ci hi. Vaccine aom mateng pen Virus natna bei cih om thei lo dingaa, natna kilawhna zong bei thei lo ding ahih manin vaccine pen amanlang thei thei aa bawl khiat ding thupi mahmah ding hi kici hi.\n– World Health Organization (WHO) in COVID-19 pandemic (Pulnatna) pen bei nai lo, man nailo aa, gam pawl khat te ah kipan san hi ci hi. Tua hi aa, Gam tuamtuam te ah businesses leh lockdown, stay-at-home hon kik na te hoih tak ngaihsun tek dingin pulaak khia uh hi. Tu dong ciang COVID-19 natna vaccine leh dam na zatui kimu nailo ahih manin kidawp mahmah ding genkhia uh hi.\n– US gam ii Khuapi (Capital) ahi Washington D.C khuapi sungah zani (Thursday) ni in COVID-19 natna ngah mi 335 kibehlap aa, nipi 7 sung atampen hi ci uh hi. Tuni ciang dong Washington D.C ah natna nei mi 4658 leh asi mi 231 pha ta hi. U.S ii Khuapi ahih mah bangin Kumpi ten zong natna dalna nasia tak in bawl uh hi mah ta leh natna ngah mi kibeh lap lap hi ci hi.\n– COVID-19 hangin nasep akikhawl sak ten Federal leh State pan Unemployment benefit anih kigawm in kisiau thei ta hi. A siau tam mahmah ahih manin processing pen nidang sang zekai zaw aa, information zong tampi kisam thuah zaw kici hi.\n– COVID-19 hangin Innsap leh inn man (Mortgage) pia zo lo ten Coronavirus Cares act tawh kizui in inn saap leh Inn man (Mortgage) piak loh ding kha 3 pan kha 6 sung kisawt toh theih nang “Forbearance” kisiau thei ahi hi. Tua Forbearance period sungin mortgage interest leh late fee cih te om lo ding hi. Ahi zong in Forbearance period aman khit zawh ciang tua hun sungaa inn man sum piak loh teng piak kik kul tei tei dingaa, mortgage company te thu khun tawh kizui in pawlkhat te in alompi in pia sak kik dinguh aa, pawlkhat te in kha sim in tawm ta pia sak kik ding uh hi.\nKha sim inn man piak (monthly payment) khang ding cihna ahi hi. Hih mortgage relief pen nasep khawl aa inn sap pia zo nawnlo tak tak te aading bek akivai hawm sak uh hi aa, nasep senpyi in inn sap pia zo ten va laak khak loh ding ahi hi. Ei mah kibuai kik thei dingaa i lak ma mortgage expert te tawh hoih tak kikup phot ding ahi hi. Ahi zongin nasep nei nawnlo aa inn man pia zo nawnlo te aading nasep ngah kik ma siah inn vai tawh kisai lungmuan om mahmah ding ahih manin program hoih mahmah khat ahi hi.\n– Worldometer te report na tungtawn in tu ni ciang dong Leitung ah Covid-19 natna ngah mi 3,398,072 (3.3 million) pha ta in asi mi 239,399 pha ta hi. US gam ah natna ngah mi 1,130,851 leh asi mi 65,729 pha ta hi. Kawlgam ah natna ngah mi 151 pha ta in asi mi 6 om ta hi. US om ei Zomi te sungah zong Covid-19 anei tampi kiom toto ta ahih manin akuamapeuh in I kidawp ciat ding leh I innkuanpih te hoih tak I kepcing ciat nang thupi mahmah ding hi. Thomas On Sian Mung (Thomas Mung Guite)\nWashington D.C May 01, 2020\nPrevious: Hih leitung mah ahzong ~ Evan. Suangh Dal\nNext: 2020 Zomi Movement (Beyond 2020 Zomi Movement) ~ Lang Khan Khai


url: =TZN - DAHPIHNA: PU KAM ZA KHAI (kum 70)\nZYA Weekly News Oct 23, 2015 ni a hi\nZogam Tangthu theihuai tomkim cing\nBy Rev Khup Za Go\n(Lungdamna Aw, Lom 5 Hawm 11 leh 12, Nov-Dec. 1980, laimai 1, Lom 6, Hawm 1 January 1981 laimai 1 pan a kiteikhia)\nZogam (Chin Hills) pen a leitang tai patle 13,902 hi a, mihing pen 1974 kumin 354,000 pha dingin ki-ummawh hi. A gam buppi pen township 9 kisuah a, Tiddim, Tonzang, Falam, Thlantlang, Haka, Matupi, Paletwa, Mindat leh Kanpetlet kici a, Township Officer khat ta in uk hi.\nThangmual (Fortwhite), Inbuk, Bawipa, Lunmual, Awtaraw leh Khonu kicite mual minthangte hi a, lui min nei deuh pen, Gun, Ciau, Bawinu, Lemro, Mata leh Mong kicite hi. Lih pen bual lian pen hi.\nLate Rev Khup Za Go Leh a lawm, Chin Sian Thang – Yangoon, 1962?\nTang laiin Zogam pen kuama khut nuaiah om loin Zomite amau leh amau ki-uk hi. 1896 kumin Mikang kumpi in ana tawh la-in, India leh Kawlgam pen gam khatin uk khawm uh hi. 1948 kum a Kawlgam in suahtakna a ngah ciangin Zogam pen Chin Special Division kici-in a uk Zumpi pen Chin Affairs Council kici hi. 1974 kumin Zomitein State ngah uh a, Zogam pen Chin State kici a, Zo Zumpi pen Chin States People’s Council kici Zo Zumpi pen amasa in Rangoon ah om hi. Tua panin Kawlpi (Kalemyo) ah kisuan a, tua pan tawl khat khit ciangin Haka khua ah kikhin kik a, tu takin tua lai munah om hi.\n1. Khanglui Biakna: Ni dang laiin Zomite in dawi leh kau, sing leh suang bia uh hi. Mual leh guamte kihta in vokno akno tawh kithoi uh hi. Dawi nam tampi inn dawi, gam dawi a bia uh hi. Hih bang biakna pen Mikang pau-in Animism kici a, leitung mi khempeuh phial in tanglai in tua bang upna leh biakna a nei uh hi. Kawlte in zong Buddha biakna a zuih ma un hih bang khanglui biakna mah zui hi dingin ki-ummawh hi.\n2. Pau Cin Hau Biakna: 1900 pawl ciangin gan tawh kithoih dawi biakna phiatin Pasian khat om hi ci-in upna biakna thak khat Pau Cin Hau in phuan hi. Tua biakna thak pen kibawl phain tu-a Zogam sung bekah hi loin Manipur leh Aizawl gam Zomite tenna dong in kizel man hi. Pau Cin Hau pen Tedim khua Khan Lian leh Cing Zam’ tapa hi a, 1859 kumin suak a, 1948 Dec. 28 ni-in Mualbem khua-ah si hi. Zolai zong phuan ahih manin “Laipian Biakna” zong kici thei hi.\n3. Khristian Biakna:\n(a) American Baptist Pawlpi : Zogam Lai Siangtho thu hong puak masa pen American Baptist Pawlpi hi. March 15, 1849 kumin Rev. A. `Carson-te nupa Zogam tung hi. March 21, 1902 ciangin zato siam Dr. H. East-te nupa Zogam hong tung uh hi. Missionary masa pen Rev. A. Carson April 1, 1908 kum a sih ciangin Dec. 21, 1908 ciangin Dr. J.H. Cope te nupa hong tung hi. Dr. East pen a gam tawh kituak lo-a dam thei lo ahih manin sawt om loin America ciah kik pah a, a laih dingin zato Dr. J.G. Woodin te nupa Nov. 11, 1910 ciangin hong tung uh hi. Dr. Woodin te 1915 kumin Bhamo-an kisuan uh ahih manin Zogam nasem dingin Dr. C.V. Strait te nupa Oct. 2, 1925 ni-in hong tung uh hi. June 11, 1938 ni-in Dr. Cope a sih ciangin Dr. F.O. Nelson-te 1940 kumin hong tung uh hi. A nunung penin Rev. R.G. Johnson-te nupa February 2, 1946 ni-in hong pai uh a, 1966 kumin ciah kik uh hi. Amau nupa pen American Baptist Missionary Zogam pan a ciah nunung pen ahi uh hi. Hi banginZogam ah Khristian Pawlpi hong kipan a, 1940 kumin R.C.M. Pawlpi, 1948 ciangin S.D.A. Pawlpi hong tung uh a, tu ciangin Khristian Pawlpi tuamtuam tampi Zogam ah piang hi.\n(b) Khristian Khantohna: Zogam ah tui kiphum masa pen Thuam Hang leh Pau Suan hi a, April 4, 1904 ni-in Rev. Carson in tuiphum hi. Missionary-te leh Zomi Khristian masate in haksatna tampi tawh na hong sep ciangun hi bang tuiphum mihing khan’tohna kimu hi:\n1915 – 150\n1930 – 1,591\n1940 – 5,514\n1950 – 19,655\n1960 – 37,705\n1970 – kithei lo\n1980 – 69,191\nHih pen Zomi Baptist Convention (ZBC) ciaptehna bangin tuiphum sa teng bek hi a, Pawl huam milip hi lo hi. Tua ciangin ZBC pen Zogam sung bek hi lo Kale Valley, Tamu Valley leh Upper Chindwin sung Zomi Baptist kipawlna ahih manin Zogam sung Baptist Pawlpi ahi lo Khristian Pawlpi dangte tawh kigawm lai leh Zogam bup Khristian pha zah pen kithei pan ding hi.\n(c) ZBC Tangthu Tawm: Zogam Khristiante pen tawm lai ahih manin 1905 a kipanin pawlpi khat bangin vai pai lai uh hi. 1948 ciangin Tiddim, Falam leh Haka ci-in Association 3 kisuah uh hi. 1953 ciangin hih Association thum tengin Zomi Baptist Convention ci-in kipawl khopna phuan uh hi. Tu ciangin ZBC pen Association tuamtuam 14 kipawlna hi a, Zogam sung Baptist bek hi loin a kiima Zomi Baptist te zong kipawl uh a, Tiddim, Falam, Haka, Kale Valley, Tamu Valley, Kalemyo, Thantlang, Matu, Tonzang, Kuki, Siyin, Zo, Thado leh Zotung ci-in Pasian nasep khopna hi. Tu-in ZBC pen Burma Baptist Convention sungah Karen zomin Convention thahat pen a nihna ahi hi. ZBC General Secretary masa pen Sia Hau Go hi a, tu laitak a sem pen sia Hrang Tin Khum hi. ZBC in Kawlgam bup BBC sungah pan mun a tuamtuam len ngei a, tu laitak BBC President zong Zomi Sia Tial Dum ahi hi.\nZogam mual leh gual kilawm!\nI gen sa bangin Tedim gam panin Pau Cin Hau in lai bawlin Zomite pen lai nei minam khat suak hi. Tua lai pen a tungin laimal 1053 bang hi. Tua pen kipuah phain laimal 37 kisuak sak hi. Hih laimal tawh biakna thu, tangthu leh late kikhumin Tedim gam bek hi loin Manipur gam dong kizang ngei hi. Hih Zolai tawh 1931 kumin British and Foreign Bible Society kici Lai Siangtho Khen Pawlpi in zong Mualtung Thuhilhna teng bu 500 khen ngei uh hi. (Tua Laibu pen India Bible Society in London Bible Society tung panin ngah ding a hanciam laitak hi). Kumpi lam panin Census of India, 1931 Volume XI; Part 1 laimai 194-5 sungah “Pau Cin Hau Script” ci-in kikhum hi. 1917 kuma Zomi French gam paite in hih Zolai zangin inn lamte tawh lai kikhak thei uh hi. Tu-a a kizang Mikang laimal bang loin Zopau pen hih Zolai tawh a awsuah a man lianlianin kigelh thei hi, kici hi. Tangthu a kigen savun tunga kigelh lai, uipi in a nek mang bang hi nawn lo ahih ciangin hih lai pen Zogam in a ngaihsut phat mahmah dingin kilawm hi.\nMikang laimal tawh 1915 Dr. Cope in Mattiu bu Tedim pau-a a khet pen Zogama laibu kibawl masa pen hi. 1932 kumin Thuciam Thak bu kikhen a, 1977 ciangin Lai Siangtho buppi kikhen hi. 1932 kuma kikhen Thuciam Thak bu pen Zogam ah muh ding om nawn lo hi. Burma Bible Society ah bu khat kikhen hi ci-in Sia Kam Khaw Thang in gen a, London University library ah bu khat mah om hi ci-in “Tiddim Chin” kici laibu bawl Prof. Henderson in gen hi.\nHaka pau tawh 1920 kumin Lungdamna Thute leh Sawltakte Tangthu a kikhet cil kum hi a, 1940 in Thuciam Thak bu kikhen a, 1933 kumin Lai Siangtho bupi kikhen a, Falam tawh 1933 kumin Lungdamna Thu bute, 1937 kumin Thuciam Thak kikhen a, Lai Siangtho buppi pen a kibawl laitak hi. Zotung leh Ngawn pau tawh zong Lai Siangtho bu nono kibawl hi.\nSang laibu tawh kisai-in Dr. Cope in Tedim, Falam leh Haka pau tawh Class IV dong 1925 in na bawl khin hi. Dr. Cope in missionary ahih hangin Kumpi ah Sang Mang (Inspector-of-Schools – Chin Hills), na sem ahih manin Sang Mang a sem lo missionary te nangawn tu dongin “Sang Mang” kicihlawh hi.\nNi dang lai-in Zogam ah kikawmna haksa-a, khua muhna lah toi ahih ciangin gam khat leh nam khat ahih hangun kampau tuamtuam na piang hi. Tu hun leuleu ciangin kikawmna kiphakna tam, pilna siamna zong khang ahih manin khat leh khat pau leh ham kitheihna zong khang hi.\nTu-a hih lai gelhna sung ah kizang mah bangin Zomi leh Zogam cih pen a tunga kipanin a kizang tawntung hi a, Mikangte leh a pualam mi nam dangte in Chin leh Chin Hills ci-in ciamteh uh hi. Tedim gam pana lal Aizawl gam leh Manipur gam a tung mi pawl khatte i kilawh i kisapna khat Paite kici Zogam gen loh Tedim gamsung mahmah a zong a kizat loh pen mi tam pi-in lamdang sa in a hang kithei nuam ciat kha ding hi. Tua tawh kisai-in Census of India 1931, Vol. XI, Part 1, laimai 184 sungah: gamsung minam ciaptehna sungah Paite cih pen kiphiat hi. Bang hang hiam cih leh Zogam Mangpi (Deputy Commissioner of Chin Hills) in a genna ah Paite cih min pen Falam gam mite in Zogam sak lam (Northern Chin Hills) a teeng Zomite pen Thahdo hitaleh Zote hitaleh, Sukte hitaleh mi namte a cihna uh kampau hi a, amau minam min, amau kilawhna min hi lo hi ci hi.\nZogam tangthu, Pawlpi tangthu leh minam tangthu cih bang a kicinga gelhna laibu omlo a, a om sunte zong Mikangte gelh ahih manin ei theih nop leh deih lam thu tuang kim lo hi. Missionary te hong paina thu a kigelhna laibu thum ka et leh a ni a kha a tuam ciatin kikhum a, Rev. Nelson hong tun ni leh kha a kikhumna om lo hi.Zogam sazian (statistics) a kikan hangin kingah zo lo hi. Zogam lai sim thei en thei (Literacy percentage) ahi zongin, Kawlgam bupa Zomi pha zah ahi zongin a thei om lo hi. I gam i lei sazian thei kei leeng a khang a kiam i hih bangci kitheih ding hiam? Tua ahih manin 1981 gambup kisimna (census) pen lim taka theih sawm ding ahi hi. Mai lam hunah thu a kicing zaw a kan, a gelh hong om pah ding lamen hang. Bang hang hiam cih leh Pasian in a bawl sa na khat peupeuh kep loh don loin a mawkna in nusia ngei lo hi. Leitung leh a bawl sa na khempeuh a uk ding, a keem dingin mihing bawl hi. A bawl sa Eden huan a keem ding a hah ding, a puah dingin mipa koih hi. Tua ahih ciangin minamte Topa ahi Pasian in a bawlsa, a piansak Zomite leh Zogam zong Ama deihna tawh kituakin, Ama vangliatna dingin a keem ding, a cing ding, a zun ding mipa koih peuhmah ding hi. Tua mipa pen nang leh kei hi hang.\nLEITUNGBUP ZOMITE TUNGAH THUZAKSAKNA\nTungzang ah ZCD te Sial 3 tawh vaidawn ding\nKapteel Khuapi ah ZCD te Ann neekpihna Sialpi kigo ta hi\nTZN - ZRC laidal hawm khiat: ZRC Awging Lom 4, Hawm 08\nZRO makai pi pa Pu. Thang Lian Pau in Lamka khuapi ah mipi tawh inn kihal zawh ki telsiamna omna ding thumna nei\nZYA weekly news simtak mahmah thuthak bekbek\nZomite khantohna ding a nasem panla ZDF te in zong Zogam ading ci


url: =Singlamteh lampi ~ Tg. Samuel Nas :: ZOMI DAILY\nposted on 7 April 2020 at 6:47 pm Lomkholna: Article, Biakna, TgSamuelNas\nHici’n na ngaihsun ngeihiam? :: Jesu in ei adinga sihna hong thuak loh buang bangmah adang hong sepsak nawn kei leh zong i dam sunga lungdam a koko dingte ihi hi. Leitung thupha adangdangte hong piak thuahthuah nawn kei zongin “Aman ka mawhna teng lakhia zo” ci-a Pasian min phata a lamlam dingte ihi hi. Tua zahin Jesu ei ading hong sihna bek zong manpha khin hi.\nAma khialhna kimaisak a, ama mawhna a kiselcipsak mi, thupha ngah ahi hi. Topa in mawhna a khuksak loh mi, a lungsim sungah khemna a om lo mi, thupha ngah ahi hi. (Late 32:1-2)\nMi mawh i hihna tawh i ngah dinga kilawm mahmah tawntung hell gimna tawh hong kipelhsak a, i ngah dinga kilawm hethet lo vantung nopna leh amah tawh kizopkik theihna (sweet communion) lampi hong bawlsak hi mawk hi.\nI ngah dinga kilawm a sia penpen thu tawh hong kipelhsak bek hilo a, i ngah dinga kilawm hethet lo tawntung nuntakna leh a thupha dangdang teng hong piak thuahthuah lai zawsop hi. Topa ei di’n hoihna e.\nNgaihsun taktak leng, Pasian tapa ngeingei ei tang dinga hong si cih mawk pen “manpha” cih bekin a thupitna gen zolo hi.\nI hi milmel khahiam?\nA dahhuai thu khat ah, tuhun ciang Jesu in ei adinga hong thuak nat dante kingaihsun nawn mello a, kingeina seh gawp ta hi. I lungsim leitang a hoihloh man hi ding hiam, akl. Pasian thu i zak tam ta ahihmanin a thupi lua in bangmah kingaihsun nawnlo mawk hi. I lungtang hong vut zo Pasian thu om nawnlo a, thangahna kammal zong kinei nawn taklo in ki-om milmel thei hi. ‘Spiritual Amnesia’ a cihte uh kivei tek pian ta mawk hi.\nKhatvei ngaihsunkik dihni e…\nPasian Tapa Jesu (The Darling Of Heaven) pen singlamteh tungah a thuakna pen baih hetlo ding hi. Ahizongin a kikhai toh ma pekin zong a thuaknate neu nawnlo hi.\nA puantualpi kibalkek sak a, zahlak takin guaktang in kipholak hi. Hehpihna a nei hetlo Rom galkapte khut thuakin bawlsiatna namkim thuak a, a pumpi tungah mun khat zong a awng nawnlo zah dongin na sat liam uh hi.\nSimmawhna, bawlsiatna, cilphihna, zahkona namkim na thuak hi. Linglukhu khawng kikhu sak lai sawnsawn hi.\nHih teng a thuak khit ciang, a sisan luangkhia pen tam lua ahihmanin khua phawk nawnlo zah dongin om hi. Tua pipi mahin amah teekteek a kikhai nading a gik mahmah singlamteh kipuasak lai hi.\nA lampi pen nai cik hih tuak lo lai a, mualtung ah kahto kul hi lai hi. A haksat ding dan. I Topa zong tam veipi na kipuk hi.\nHih teng khit ciangin singlamteh tungah na kilhcip uh a, a sih hunhun a si lel dingin kinusia hi. A pangah teipi tawh kidawt beh lai a, sisan naisan tampi luang hi. A sisan tua banga a kibuak ziahziah laitakin zong ciamnuih bawlna a ana nei, Nang maw Pasian Tapa? ci-a ana toto pawl zong om sawnsawn lai hi.\nLeitung mite mawhna khempeuh Jesu tungah kisuan ta ahihmanin Pa Pasian in zong en thei nawnlo a, nunghei san hi. Tangtawn a kizomsa Pa leh Tapa hong kikhenin Jesu amah guakin kinusia hi.\nCimawh lua in “Ka Pasian, Ka Pasian, bang hangin kei hong taisan na hiam?” ci-in hong kikokhia hi. A thuakna lian lua ahihmanin a bawlsa ni leh kha te in zong en ngamlo hi. Khua mial cip a, leitung kilinglawng hi. Hih hun sung teng khua a mial ding dan kamin gen zolo hi.\nUt hileh maw…\nA taktakin, Jesu ut hi leh amah leh amah kihonkhia thei lua hi. A honkhia nuam vantung mi zong kigingsa in zihziah lel uh hi. Hi le zong amah kihonkhia leh eite ading hotkhiatna omlo ding ahihmanin mawhna hanga i thuak ding khempeuh ei tangin hong thuaksak hi.\nSinglamteh tungah Jesu a kilhcip pen i mawhna hi a, a tawp donga a lenkip pen siktukilh hilo in eite hong itna hi. Ei sep tang teng semin ei thuak tang teng hong thuak hi.\nAw himah lamdang pensang\nNuntakna i ngah nadingin amah hong si a, gupna bukim i ngah theih nadingin bawlsiatna namkim hong thuak hi. Van mi i suah theih nadingin lei mi hong suak a, Van Jerusalem thak ah I lut theih nadingin amah Jerusalem khua pua lamah na kipuaseh hi. Halleluiah!\nJesu’n hong it man ka nuam pha hi\nKei hong it hi, kei hong it hi\nKei nangawn hong it hi\nPrevious: Tulaitak minthang Lothangsan leh Cidamna\nNext: Stock Exchange ~ Dr. Singpi


url: =Solkha Tang Nuai Ah Tedim Khuapi - 3\nKa giahna dingin Phuitong Liim (Cherry Hotel hisam e) hong na laksak khin uh hi ciin Zomi Music Uplift Society General Secretary Rev. Suan Khan Lian in kikhop tawp lian leh kikhopna Faih Baptist Bible College and Seminary kong mai Solkha taang singseng nuai ah hong gen a, ka lungsim takin 'kei ka Zomi pih te it a hong zin hi ing a Zomi inn ah tunglo a Hotel ah hong tungsak ding maw' cih khat hong suak dihdih hi. Ahi zongin makaite cih bangbang mang ding ciin ka khentat hi. Tua mah bangin a kigelsa ah pai dingin ka kithawi pianpian uh hi. Ka ut bang taktak hileh Zomi inn mah ah tung ding, mei khawng khul zihziah dingin mei gei khawngah tu dingin meikhu nam tawh zanpuan nuai ah lut kheukheu ding cih khawng ka ut dan ahi hi. Khankhiatna teng mah lungsim ah thaam lai ahih manin mikang dana zinbuk (hotel) a va tun seisai ding ka dah simsim hi.\nThangmual dawn pan hong suak tung Solkha zong vanlai zang san tungta ahih manin vak sesa in hong kapsuk a, phim kia leh zong kimu thei ding cih zah phial a taang in sanginn gei a Phuitong kung pote lah huihkhi in sem in a teh kising ging hiauhiau a, huih lah vot in siang hiauhiau ahih manin tawldam in tangval lai a nungak hel khit inn lam ciah ding innpua ah kingakkhawm tawh kibang sim mahmah hi. Khangno lungsim hong suak kik in 'sen leh kik thei leng maw' cih nop huai mai hi. Lia leh taang te kikhop tawp a ciah dinga kiton hialhialte khawng khangkhat nuntak ah a hampha uh himai veh e maw ciin ka ngaihsunta mai hi.\nTua laitak in Zomi Innkuan Singapore (ZIS) pan GZA tawh kizopna lam khempeuh ah palai nasep hong sepsak makai Pa Hang Khan Lian hong pusuak a, ko a pusuak masate kiang lam hong neh in hong hopih a, "GZA makaite in zingciang ei ZIS te hun khat hong pia in Zosuan Tuailai Khawmpi a muhkhiat thute genna hun leh GZA Khawmpi sunga minam ading ngaihsutna hong sungkhia dingin hong lamen uh in, i kiho, i tutkhop kul ding hi," ciin hong gen a, "tun paisuk ni in ka inn vuah niangtui dawn kawm ni," ciin hong gel pah hi. "Kei ka giahna ding makaite in Phuitong Zinbuk lam ah hong ci ve uh e, ka gen kul phot diam?" ka cih leh "Zomi lasiam Sia T.S. Khai te na tungsak le uh hizaw lo diam, amau kilawmzaw e, nang bel ko kianga giak dinga kong cihsa hi," hong cih ciangin, "Nuvei, ka lungsim hong thei hilecin kilawm si e," ka cipah hi. Ahang bel zinbuk ah giak ding sangin Zomi te inn teekteek mah ah giak nuam hamtang ka hih man hi.\nTedim Road lamdung ah mawtaw tai zuahzuah lah om mello ahih manin lamzikpi pen kikhawm tawp mipi te in a honhon in zui damdam a, suakta takin kikhin diamdiam uh hi. Holim kawmkawm a ka pai laitak uh Car Gate kitunga, Zotaang Bus Ticket Counter kitung in Tonzang leh Champhai lamka bom ka tun laitak un 'inn tungta hang ei' hong ci ziau uh a, ka giahna ding uh a tung ka hi ziau uh hi. FBBC&S pan minit 10 zong kipai manlo hi. Tedim khuapi sung khataang nuam lua mahmah lai taleh khialah pipi in innsung ka lut loh phamawh hita a, khatvei khapi ento kik velval in ka mit dim tak ka etkhit ciangin zinglam ciang hong am mahmah si nung maw, ciin ka lutsan hi.\nKongkhak ka hon uh ciang singpek hoih mahmah tawh kibawl hi a, inn zong singpek vive kidawh hi in, inn umna zong singpek vive hi a, 'hau kei ung' cici tale uh inn singpek vive tawh a lamzote leitungah mizawng om ngeilo ahih manin mineizo khat bel hi peuhmah hi cih kitheipah hi. Ka lunggulh tinten Zomi te inn ah tung ding ka cih pen hong tangtungta a, ka lungdamna bel kuamah kiang ka gen ngam kei hi; ahang pen makaite in na za kha le uh kisuanlah huai pian ding ahih manin :). Inn sung pen Zomi inn ngeina taktak hi a, kidei diudeu in lupna dei mun li bangah om in ka giahna ding lupna khat bek a omna nuamtak ah muaiza (blanket, puanlum, bawngek puan i cihte) silh thum tak na kiciang venvan a, zan ciang vot mahmah hiding hiven maw ciin ka ngaihsun pah hi. A taktak in bel vot lua hetlo in silh nih bek ka zanga, a val pen midang hong giak a om ding leh hawm ding ciin ka siit hi. Puansilh ding kicing zihziah a om pen neulai khawnga zanpuan puanza khat zawnga phalbi ka do tawh ka teh ciang ka pi in 'hausa no hi uhteh' hong cihcihte himai lo ka hiam ka ci hi. Ka pi Nem Za Awi pen Cingpikot khua pan ahih manin a sanggamte kiang a zin ciang zanpuan lum theilua in 'hausano kibang' ci thei zel hi. Kei bel ka pite khua ka tun nailoh hang (mai lam ah tun sawm lai) 'hausano' khat ka bang takpi hi. Ka pi sanggampa Pu Khai Do Thang zong Singlei ah teeng in tun bel hong nusia khinta a, a damlai in Singlei vot mahmah taleh ka pite a zin ciang zanpuan lum thei mahmah hihtuak hi. Zomi te ki itna leh kideihsakna tawh zinte puansilh lumtak in kithuah a, nuamtak in tawldam takin ki giaksak, ki ihmusak a ngeina hi; hihte khawng hi Zomi hih a nop ngaungauna!\nZing ann zan nai 10:30 ciang ne ziahziah: Singapore pan zingsang niangtui hawp khin in pai in Zangkong ah hawhna ding khat nei ka hih manin ka vak leh ann ne manlo in hong dawnte zong annekpih manlo in Kawlpi ka paisuak kul a, vanleng lap ciamciam in ka vanleng sung ka lutsuak a, zing ann ne manlo in vanleng sungah ah niangtui leh moh them bek hong kihawm ahih manin Zomi te in 'ann' i cih buhsih leh meh ka ne man kei hi. Kawlpi ka tun ciangin zong nawhsa a Tedim zuana pai ding ka hih manin ann bakna ding hun omlo a, Tedim ka tun ciang zong kikhop tawh kituak to linlian ahih manin kikhop tawp ciang anne ding ciin ka kithawi uh leh tanu ten ann teng khempeuh na seng khin man uh ahih manin ka zin ah ann ka delhsuak vet hi.\nGennop tuamtuam gen in ka holim uh leh ka theihloh kal un zankim hong khengval pah a, 'omkhawm lai leng nuam lai, hunte'n hong khengta' cih la bangin ka am mahmah uh hang zan hong sawt hiaihiai in khuavak hong nai mahmah ta a, utlo pipi in kikhen hong kulta a, hong dawnte leh hong lenglate tawh 'mangpha' kikhak in ko mau zalna laikhun dawhtam ciat zuan dingin ka kikhen phot uh hi.\nZal Mangpha Manta Ding: Zomi te khuapi Tedim ah ka giah cilna ding ahih manin lup ding ka lawp mahmah hi. Ka annek khit ciang ka gim ka tawlna zong ka phawk kei a, ka ihmut zong a suak lua kei hi. Ahi zongin zingsang khuavak ciang vai thupi tak nei ka hih manun ka tawldam uh hoih hi. Sialtang tui tawh ka mai phiat dingin innkatau ah ka pusuah leh Tonsim lam tung Solkha tum ding in hong sawi kap hihiai a, Valvum khua lam pak ziaizuai in kapto ahih manin gamkang meikhu te leh gamkang meikuangte kimu ziziai hi. Innkatau gei a Singmehthuk leh Avocado (thawhbat) kungte zong huihvot in na sem sialsial a, kiling sialsial in na awn diamdiam uh hi. Sialtang tuivot tawh ka mai ka phiat khit ciangin Singapore pan ka puak ka mainul leithak tawh ka nul keu a, huihvot in ka mai hong mut selsel ahih manin a keu hanhan tawh kibangin phalbi lai mai keu ding tawh kibang phial hi. Ahi zongin phalbi leh Christmas in hong kheng zawh sawtpi hita ahih manin mai puakkham ding cih bang ka patau vetkei hi. Phelkhai sunga tuikeu lamsak keukeu in ka mainul taangban ah ka khai a, inntung lam kahtohna kahlei ah puak liapliap in ka sik penglep deudeu hi. Kongkhak ah ka phanat suah in innsungah ka khe guak tawh ka lut a, ka silh ding zanpuan nih thuap in a nuai ah ka kitholhsuk a, ka khekhuan taw a meivak hong koihsak uh sumit in Topa tungah 'lungdam' ka koh khit ciangin ka lu lukhap tungah ngasuk in tawldam taka zal mangpha man dingin ka mit ka si hiaihiai hi.\nZingsang ciang Thangmual dawn pan zing ni hong suak silsel ding cihte ka ngaihsutsut kawm in ka zalna laikhun tung ah ka ihmu diaidiaita hi...


url: =I Kisin Theih Pawlkhat Om ~ Hau Za Cin :: ZOMI DAILY\nposted on 18 December 2014 at 3:15 pm Lomkholna: Article, Hauzacin\n1. Bangciang tungta ka hiam cih kienpha den ding: Ei leh ei i tunna ciang kiet, kivelkik pen a thupi mahmah hi. Mite hong muhna ah kei bangciang tung ka hiam, mite in bangciangah hong koih uh hiam cih kitel mahmah ding a hoih ahi hi. Kei leh kei zong ka tup ka ngimna a sangpen pan bangciang tungta, bangciang kahtota ka hiam cih pen i kisittel, i ki etkikkik kul ahi hi. I ngimna, i sawmna ciang i tun khit leh mite bangzah in i panpih, bangci’in i tawsawn, i lamsang ta hiam cih kisittel kik ding hong om hi. I tunnopna ciangtan i tun nai kei leh i kisap bangteng om a, bangteng sin kullai, bangteng hanciam kullai hiam cih i ngaihsut ding a kisam thu hong hileuleu hi.\n3. Mite ettehpha ka hi hiam cih kienpha in kisin toto in: Ettehpha cih ciangin mikangpau in ‘model’ cih tawh zong kigen thei hi. Mite adingin limpha ka hi hiam cih pen mihing nuntakna ah kivelphat taak thu khat ahi hi. Mi khempeuh tawh kuamah kiho kim manlo hi. Mi khempeuh tawh kuamah thu kikum, kiho, tukhawm manlo hi. Ahi zongin mi hoih khat gamtatna leh nasepna hoih hangin mi tampi in etteh in phattuampih uh hi. Ami tawh kimu kei taleh mite gen sawn, mite zak sawnna panin zong mite in na etteh uh a, na nuntakpih thei uh hi. Hong etteh leh hong ciing tam semsem leh i nuntakna man nei semsem a, mipi leh gam in zong hamphat lawh hi. Nang tawh a semkhawmte in meetpih pen a, nang tawh a kisawhkhate in hamphatpih pen hi. Tua ah khawllo in mi khempeuh lungsim ah kizel in nasem hi. Mite in nang tawh kizop ding ut in nang tawh kitheih ding ut in, nang tawh kikholh ding lunggulh uh hi. Nang hong nungthuap kibehlap in nang hong dal ding nangawn na hemkhia thei hi. Tua ahih manin mite adingin limpha, ettehpha na hi hiam cih na kivelpha in a kisap bangin na kisin toto lai in.\n4. Mite nuntakna ka gahsahsuak thei hiam cih kienpha in: Paunak khat in, “Na itte ngasa kholh kei inla, ngasa mat dan hilhzaw in,” ci hi. Mite kiangah nahoih sep ding, tua cih ding hicih ding cihte i gen thei a, ahi zongin amau mahmah in hih in a sepgah uh a gah i losak tam kei hi. Mite pattah in mite i hanthawn a, amau mahmah sepkhiat hi in amau thatang pan piang a gah alo uh hi cih i theisak, i ciamsak tam kei hi. Tuni in tua banga gahsuah thei dingin nungkum sangin maikum ah bangzah na hanciam sawma? Na siamsa ahih leh zong na behlap sawm lai hiam, na sepna na khan sawm lai hiam? Mite nuntakna ah a gah a lawh theih nading un nangmah mah va pai, va hihpih, va seppih in na khoi toh kisam ding ahi hi.\nMi na panpih ciangin siksan dawl li om hi ci uh hi. A dawl khatna ah, ken hih dingin nang hong en ding. A dawl nihna ah, kei hih banga nang zong hih ding. A dawl thumna ah, nang hih dingin ke’n hong encik ding. A dawl li na ah, nang hih dingin midangte in nang hih hong en ding. Tua bangin mi khat pan midang tungah, midang khat pan midang sawn khat tungah cih bangin a pai toto ding ahi hi. Tua pen mite pattah dan leh khantohna kipiaksawn dan ahi hi. Tua bang sepna in mite nuntakna ah gahsuahna piangsak hi.\n5. Kei mahmah zong ka khangto hiam cih kienpha ding: Kei leh kei zong ka kisin den hangin ka khangto takpi hiam cih kienpha dingin ka khantoh takpi kei leh kisinpha kikkik ding. Ka siamna ka behlap hiam, ka theihna ka behlap hiam, ka sepdan a hoihzaw ta hiam…. cih bangin ki etphat tohtoh ding ahi hi. Ka khantohna in ka kim ka paam a lawh hiam. Ka kiim ka paam, ka lawm ka gual in a phattuampih hiam, a noptuampih hiam, hong it tuam uh hiam, hong ngai tuam uh hiam cih kivelpha ding hi hang. Ka khantohna leh ka kilapsangna in midangte adinga phatuam hilo a midangte a bahsak, a tuantualsak, a maizumsak ahih khak leh ka kietphatkik a, ka kisinkik ding a kisam om cihna hi. A thei a pilte migi in maingaphuai semsem a, kiniamkhiat semsem in lungduai semsem uh hi.\nPrevious: Upna leh Kammal (6) ~ Rev. Fr. Damian Dal\nNext: Minam kemcing Upadi (Law – Dan, Ngeina) – 2


url: =Zogam politics a tom in ~ Pau Khat Suan :: ZOMI DAILY\nposted on 2 June 2019 at 12:33 pm UTC+9:30 Lomkholna: News, Paukhatsuan, Zomi\nKi-ukna khempeuh ah, democracy ahi a, dictatorship ahi a.. bangbang ahi zong in…\n1) Executive power\n2) Legislative power\n3) Judiciary .. hihteng 3 a om den hi a, khat le khat a kikang dimdiam ahi hi.\nJudiciary pen professional mun ahihman in mi khempeuh tut pheuphau pong theihna mun hilo ban ah adang nihte’ thu vaihawmna a encik, thuman leh thudik ding a a kem dinmun ahi hi.\nThu vaihawmna ah Legislative thunei pen leh a vaihawm pen hi in, tua vaihawmna a taksuak sak a zeek pen Executive power a len CM leh a cabinet teng ahi hi.\nTua ahihman in CM in septheihna tampi a neih hang Legislative nuai ah justify leh approval kisam veve ahihman in, CM i ngah hang na khempeuh ei’ thu cihbang hikhin pah zenzen lo hi. A cabinet memberte’ thuneihna tua nuai pek ah omlai ahih lam phawkhuai hi.\nA beisa USDP hun (2010-2015) ah CM pen Matupi (Hakha huzap nuai) hi a, Speaker pen Tedim (Tonzang) hi.\nTulaitak NLD hun (2015-2020 ) term ah CM pen Falam (Hakha huzap nuai) hi a, Speaker pen Hakha hi.\nTerm masa ah power balance zawdeuh ahihman in kikhai veva lua cih omlo hi.\nTerm 2na ah CM leh Speaker (thunei pen tegel) Hakha khutnuai ahihman in tampi kilamdang pah hi.\nTua ahihman in hih panmun tegel anih a i letkhop kei leh i lam-et ong bang zuahzuah khollo ding a, thu theilo eiteng mah kinawksuk kinawkto in, i makaite khasia sak zel lel ding hihang. Hih panmun 2te a nih a i ngimkhop ding kisam hi.\nA phawkhuai gige thu khat ah…\nChin State politics ah..\n1) Tedim leh Tonzang pumkhat ahih bangmah in Hakha leh Thantlang pumkhat ahi hi.\n2) Hakhate lungtup lianpente lak ah Panmun gol, lutung, thunei pen mun la a Tedim nenniam ding cih agenda pi khat hiden hi.\n3) Hakha in a ngim uh a tangtunna ding in, mipi’ vaihawm ahih nak leh Falam leh Matupi huai ding hanciam den, angvan den uh hi.\n4) Hihna khempeuh ah “open secret” Hakha vs Tedim hiden hi.\n5) Khanglam, Mindat, Kanpalet leh Paletwa pen a huaisiam zawzaw ah kinga hi.\nTuabang kawmkal ah Tedim + Tonzang sung pan a khangkhang a “nekding a lah su, paih ding a lah sa” ahi den milom pawlkhat omden sawnsawn hihang. (Hihpen open secret mah hilel ahihman a ong paukhia kahi hi. Kikhel leng deih huai kasak luat man hi.)\nTua ahihman in mipi’ thuneihna tawh vaihawmna ah eiteng kinawk luailuai lel a, “nang pa’ mei sang kei’ pa mei sau zaw” cih kidemna lel tawh i gam keugaw semsem ding a, mite tawh i kal kihal semsem ding hi.\nZogambup thu vaihawmna ah a kilawm bang a sehtan bangci ngah thei ding cih i ngaihsutna ah i etna, scope khan deuh lehang deihhuai mahmah hi. Pau Khat Suan\nPrevious: Leicial veng ~ Tedim Municipal\nNext: Ka pa’ kammal ~ Lian Tuang\nHih na lai-at hisa peuhmah ing,\nZAM Thupuak :: 20 Oct 19 (Pilvang takin omsawm ni)\nMin phuak - pilvanhuai ~ T. Sawmlian\nTedim gam, Saizang (Ngalzang) vanlengtual ~ Dr. James Dongno\nVondeih Kep Ding - 159 (Dimno' Pa)


url: =Khuahun neukhat ~ Evan. Suangh Dal :: ZOMI DAILY\nKhuahun neukhat ~ Evan. Suangh Dal\nposted on 7 May 2015 at 5:01 pm Lomkholna: News, SuanghDal, Zomi\nKhua hun, Kawlgam ah kha sum khang. Ahi hang kha sum a khang lo pawlte adingin vanman khangin baih kei. Gentehna zan mah a, ci tawi khat 120 pen tun 200 man pah. A bangmah khempeuh khang pah litlit. Sang Sya/Syama te’ kha sum kham tung lamte bang tein thumthum, tein li li a ngah ding uh hi mawk ta a, kumpi nasep sep huai mahmah hi.\nTua hi a, Zomi te galkap hun ah galkap tum bekbek, Lai Siangtho sangkah hun ah Lai Siangtho sangkah bekbek, gamdang hun ah gamdang bekbek, kumpi nasep hun ah kumpi nasep bekbek cihte hong koici tam?\nKhua lam ah tu laitak nisa mahmah ta cih ding hi. Gamdang bangin pangka, air condition cihte om lo ahih manin baih kei veve sa nuteh. Kawlpi kuam ah nidang cycle a om cil lamin Cycle’ taih tam a, tuhun teh mawtaw kinei litlit ta ahih manin mawtaw’ taih hong tam zaw ta hi. A hun zui-a piang nate kidop huai.\nTheih huai ka sak, Mikangte, a diakin Mangkang (English) te in mivomte, a diakin (Negro) te a sim mawh mahmah hangin Mangkangte le Negro te mah kilem thong uh. Kawlte in Kalate a sim mawh dep hangun, ei gammi taktakte sangin Kawlte le Kalate mah kithuhual zaw thong.\nMore: Tetci maanlo pianthakna pan ~ Evan. Suangh Dal\nZomi te le Chin te zong namdangte mah tawh sangin kinai zaw veve hang. Mangkangte le Negro te Kawlte le Kala te Zomi le Chin kipeel thei khang! A tawptawpna ah, Sialvom le Sialvom mah kingai thong! Evan. Suangh Dal\nPrevious: ZCD pan dah pihna ~ Pu Hang Khan Khup\nNext: ZCD te mainawt toto\nItaly gamah zinling hangin mualtung vukkhallom kia in mi tampi vuklum ~ TK Lian


url: =Sialtaang Tuinak leh Saizang ~ Tedim Municipal :: ZOMI DAILY\nSialtaang Tuinak leh Saizang ~ Tedim Municipal\nposted on 5 June 2020 at 1:53 pm Lomkholna: News, Tedim, Zomi\nSialtaang tui pen Tedim khuapi bek hilo – Dimlo, Sezang, Takhual, Khuainuai leh Suangpi in zong ne hi.Tedim khua khantohna tawh kizui in, milip ki behlap a hih man in Sialtaang tui bek ki kham zo nawn phalo aa Pawnpi tui zong ki lak beh lai hi.Khauhun paizia tawh kizui in Sialtaang tui zong ni dang zah in hong tam nawnlo hi.\nSialtaang tui mipite lakna nuai ah zato te a tuam in kilak sak hi.Zato pen cina luna ,damlo te ki khoinamun a hihman in tui kicing kei leh thanghuai mahmah hi. Tua hang aa tui a tuam aa kilasak a hi hi.Gamnei Suangpi te’n zong Tedim mipite tuinak su khalo in lui nawl suangkiu pan a phul tui la uh hi.Tua lo khuadang tampi te’n Sialtang tui tuamlak nuam in zumah hong ngenngen uh hi.A kipia nuamlo hi lo aa mailam hun saupi khualna tawh ngaihsut ciang piang thei ngiatlo hi.Teltum melneilo tupigal khat aa te a mawk hamham om thei mahding hi.\nKhuakhat pia leng khua dang khat te lung kim lo ding tamlo in a nuai aa late tuitam kei leh tuinak saklam hong puah ding aa singkhauh, suangtum leng thei ding, tua thamlo nuntakna na ngawn mualliam thei ding dinmun ahi hi.Banghang hiam cih leh tuivai ah a lungduai zo kuamah omlo hi.Saizang bek hi lo Dimlo, Sezang, Saimual aa innlam te’n zong Sialtaang tui tuamlak nuam uh hi.Tuamlak sak khin hi leng Tedim khuanu/pa te tui nek ding kicing lo semsem ding hi.\nTua khua tuamtuam te lak ah Saizang khuami te hong ngetna uh en pak leng. hong ngetna uh tawh kizui in စည်ပင်, လမ်းဦးစီ:,မြေစာရင်း leh telcing sinpin committee te tawh ki lakna ding Sialtaang tuinak ki et pih hi.Saizang hausapa’n AD zumpan etcianna nei ding mi 5 bek tavuan hong pia napi ,a tamzaw hong kuan uh a kisai mah uh hiam? a cih te pen tuilam tawh kisai penpen committee hi. Khua deidanna ompeuhmah lo aa bangkhua,bangkhua a hi zong lampi tunglam pan lakding ki phalnawn ngiatlo hi.\nTedim Sialtaang tui pipe nuai ah tui a luang khong om mah hi.A hi zong tua tui luang pen khualzin te khutsil, khesilna hi. Tedim-Kaly Concrete lampi bawlna in zong tua tui mah kizang hi aa tui hamsat mahmah hunlai tak zong Tedim pan mawtaw tawh ki tawi hi.Saizang te tui kilasak leh tua tui hong kang ding hi.Lampi tung pan lakding ki phalo bek hi,Lampi nuai pan lak ding ki phallua hi.Lampi nuai pan zong Saizang khua nop tun mahmah ding hi.\nLampi nuai lam pen Tuuk hun ciang tuitawm a nit theih simloh tui hamsat hun in ciim mahmah hi.Saizang hausapa kiang lampi nuai pan la un zum pan zong a hi thei zah in hong ki panpih ding hi ci’n ki gen hi.Hausapa’n lampi nuai pan lanuam hi le ung no Sipin te kiang hong gen kei nung ko le ko in la nung hong cihsan ziau lel hi.\nKhua muhdahna leh minam deidanna cih bang om kilkel lo aa Tedim khuapi mailam kalsuanzia ding leh saupi thukhualna tawh na kisem hi zaw hi. Tedim khuapi pen khua namkim, paunamkim te ki gawm khawm aa ih ten khopna ei mau khuapi ahi hi. A neituam kuamah omlo hi hang.\nMore: Tedim District leh Tuithang Town vai Minister Pu Pau Lun tawh dotna dawnna\nNgasa ih mat nop leh tui omzia ih theih masak kul hi. Thu leh la khat peuhpeuh ah zong ih comment nop leh thuluanzia tel cian phot ding kisam hi.Mipi a ding nasepna te ah sakhi bang in tatna ding kuamkua bang ih khualkholh kei leh mailam ah buaihuai zawlai ding hi. Tedim Municipal\nPrevious: USA, Maryland pan Nu Toe Toe Khaing @ Ma Toe (kum 48) in hongnusia\nNext: Vawh bang atkikna leitung ~ Khat Thang\nZYA nasep pulakna (04 August 2015)\nZomi & Chin Bulphuh Taangthu Khialte ~ Zokhai\nZolai gelhzia Pawlkhat ~ Min gelhzia\nA etteh huai USA gamsung mite khantohzia: Education, Social, Politics\nCiimna in, Hauhna leh Pilna puaklah salo\nDependency Life (Mite tung’ a kinga-den ngiat, nuntaakna)\nTuun sungkhat pan (No. 1) ~ Rev. Dr. Suan Za Khup\nMalaysia Damiah te hangsandan tazen, lauhuailua himai ~ ZD


url: =1Q2020 Lesson "DANIEL" leh Lesson 1 na ~ MUC\n1Q2020 Lesson "DANIEL" leh Lesson 1 na\nKum zalom 19 a bei kuanlam ciangin kum zalom 20 sungah na khempeuh in a hoihlam hi ding hi, cih lametna in Nitumna-lam gam tampi huzaap hi. Leitung pilna leh nate khantohna (science and technology) in leitung nuntak khua-sak zia tampi domto-in gal, kialpi, zawnna cihte bei ding hi, ci-in lam-en uh hi. Ahi zongin kum zalom 20 sungah lametna bang hi lo-in pilvai het lo thu tam semsem hi i mu ciat hi. Tua bangin mailam hun in nopna tawh kidim ding hi, ci-in lametna bang lo-in, kum zalom 20 hong tuntakteh leitung in bang hangin siatna tawh kidim hi ding hiam, cih ngaihsutna tampi om hi. Mihing si le sa panin zong en lehang leitung in nidang sangin siatna tawh kidim hi. Huaiham angsung deihna, kinengniamna, gitlohna, kibawlsiatna, siatna namcin khang semsem hi. Tua banah leitung khantohna in huaihamna, kinengniam, gitlohna pungsak tektek hi. Tua hi-in “na khempeuh lakah mihing lungsim in sia-huai penpen hi; kua in mihing siatna telthei ding hiam” (Jer. 17:9) cih pen a lamdang hi lo hi. Gam khat leh gam khat kido ding a, kumpi khat leh kumpi khat kilangneih ding uh hi. Mun khempeuh ah pulnatna, siatna, zinlinna tawh kidim ding hi (Matt. 24:7). Gimna, lamet bei-na tawh kidim leitung mite adingin Daniel Bu in, hun nunung-a a nungta eite adingin mailam kalsuanzia ding hong hilh KAMMAL hi (Dan. 12:9). Daniel sungah Pasian in vangliatna khempeuh, theihna khempeuh in Ama khut sung hi, ci-in hong hilh banah Topa Jesuh Khrih in singlamteh tungah sihna hong thuakin, leitung thupiangte in a hong pai kik ding kamciamte pulaak hi, ci-in hong hilh hi.\nDan. 2, 7, 8, 11 in leitungah a hong khangkhia kumpi khat khit kumpi khat (Babylon, Media-Persia, Greece leh Rome) pulaak khol a, Nihvei Kumkikna khitteh vangliatna tawh kidim Pasian’ tawntung gam hong piang ding hi, ci-in hong hilh hi. Genkholhna bangin leitung kumpi khat khit khat hong khangkhia uh hi. Daniel genkholhna bangin tuni dongin Rome in vanglian hi. Dan. 2:33, 41 sung a genkholhna bangin milimpi kheme in tuhun Europe gam sung kikhenna genkhol hi. Tua bang mahin Rome pawlpi zong tangtung hi. Tua hi-in Babylon, Greece leh Rome hunlai-a mite in a muh khakloh uh thute tu-in eite in i mu kha hi. Genkholhnate khat khit khat tangtungin, tuhun in bang hun hi ta hiam, ci-in i thei a, Pasian pen muanhuai hi; Khrih hong pai kik khitah a hong tung ding Ama Vanglian Gam hong tung takpi ding hi, cih muanna i nei hi. Daniel Bu in Seventh-day Adventist pawlpi upna limtakin a pulaak khat hi. A diakdiakin Dan. 8: 14 “ ni 2300 a bei ciangin biakbuk in kisiansuah ding hi” Hih in Dan. 7: 22, 26, 27 tawh tonkhawm hi: “ A lian mahmah vantung thukhenna om a, hih thukhenna in Vangbel Pasian misiangthote maipha pia hi. Tawntung Pasian gam hong kiphut ding hi. Leitung kumpite tawh etkak ding hi leh leitung kumpite in tawmvei sung bek kimang hi. Pasian gam in ahihleh a tawntungin kip ding hi.\nHihte khempeuh entel hi lehang Khrih in bang zahin mimal khat ciat tawh hong omkhawm hi, cih kimu hi. Nebechadnezzar zan mang a kipan humpi kua sung pan Danial suahtaknate in Pasian in A mite tawh hong omkhawm, Ama vangliatna in eite hong ompih ahihna kimu hi. David in a gina lo Kumpi Belshazzar tungah a pulaak bangin i nuntakna, i hihna khempeuh in Pasian khut sungah om hi (Dan. 5: 23).\nTu quarter sung i sin ding Daniel Bu in a kigelh zawh kum tul tampi cingkhin hi mah taleh tuni dongin a lian mahmah Khrih hong itna leh Ama zia le tong hong laak hi.\nLESSON 1 DEC. 28 – JAN. 3\nA THU SIMNA PANIN THEIHTELNA\nTu Kaal Sung Sim Ding: Lk. 24: 25- 27; 2Pet. 3: 11 – 13; Jonah 3: 3-10; Gam. 14: 34; Dan. 9:23; 10:11, 12\nKAMNGAH: “Fillip zong ama kiangah va tai a, kamsang Isaiah laibu a simna za ahih manin,“Na laisim a khiatna na thei hiam? ci-in a dong hi (Sawltak 8:30).\nI pawlpi in Daniel sung a genkholhna panin a hong piang khia pawlpi hi. Tu quarter sung kisin ding Daniel i theih nadingin a nuai-a thute i phawk ding kisam hi.\nKhatna: Khrih in Lai Siangtho buppi ii bulpi ahih mah bangin Daniel Thubu bulpi zong Khrih hi.\nNihna: Daniel Thubu kigelhzia, thuzuanzia etlawm mahmahin, a sung a kigelh thuguipite theihtel zo dingin hong huh hi.\nThumna: Genkholhna tawh kisai-in leitung hun bei dong a huamin genkholhnate leh tomkal sung bek ading genkholhnate ci-in genkholhna nam nih om hi, cih i phawk ding kisam hi. Hih thu in Daniel leh a dang kamsangte Isaiah, Amos leh Jeremiah cihte kilamdanna nei hi.\nLi-na: Daniel genkholhnate en lehang genkholhna ni khat ciangin kum khat ahihna i mu hi.\nNga-na: Daniel in a piang ding thute magenkholhna hi bek lo-in, tuhun ading nisim nuntak khuasakzia ding hong hilh hi.\nKhrih: Daniel Gen Thubulpi\nLk. 24: 25 – 27;Jn. 5: 39; 2Kor. 1:19, 20. Bangci bangin Khrih in Lai Siangtho thumungpi hi, ci-in pulaak hiam?\nJesuh in Lai Siangtho thubulpi hi. Daniel thumungpi zong Khrih mah hi. Gentehna-in Daniel thuak gimnate in, a vekin a hi kei zongin, vantung vangliatna nusia-in mawhna khuamial, siatna tawh kidim leitungah Khrih thuakna limcing hi. Tua banah Daniel leh a lawmte in Babylon nuntak khuasakzia a zawh nadingun Khrih kiang pan pilna tawh kidim uh hi. Daniel 2 in leitung hun bei ding genkhol a, tua suangtum, Khrih Kumpi Gam, leitung kumpi gam khempeuh beimangsak ding hi.\nDaniel 3 in Khrih in Ama tung a citak mite meikuangpi sungah a ompihna pulaak hi. Chapter 4 in Pasian in Nebuchadnezzar hemkhia-in a nuntak sungin Vantung Ki-ukna thu theitel hi (Dan. 4: 26). Vantung Ki-ukna cih kammal in Khrih in Mihing Tapa Khrih in (Dan. 7:13) ukna leh kumpi gam khempeuh in Ama khutnuai hi, cih pulaak hi (Dan. 7). Daniel 5 in kumpi Belshazzar a sihna leh Babylon in zu tawh pawi bawlin khua phawk lo-in a om laitakin Persia ukna nuai-ah a kiatna hi. Hih in Satan leh amah tawh nasem khempeuh in Khrih leh a vantungmite in a suksiat ding limcing khol hi. Daniel 6 in bawlsiatnate in thuman lopi siampite in Khrih a mawhsakna uh limcing khol hi. Tham lo-in Kumpi Darious leh Pilate in Daniel a suahtak nading a vaihawmnate uh pulaak hi (Matt. 27: 17 – 24).\nDaniel 7 in Khrih in Mihing Tapa hi, ci-in pulaakin, a mite a ukna leh a gam in kip tawntung ahihna pulaak hi. Daniel 8 in Khrih in vantung biakbukah siampi sem hi, ci-in hong hilh hi. Daniel 9 in Khrih in mawhna hangin sihna hong thuakna, Pasian le A mite kikaal thuciam kipsak kikna dingin a sihna thu hi. Daniel 10-12 in Khrih in galkap mangpipa Michael ahihna, dawi gilo khempeuh do-in zo-a, sihna panin a mite honkhia hi.\nTua hi-in Khrih in Daniel thu guipi hi. Daniel sung a kipatna panin a tawp dongin kigelh khempeuh in Khrih pulaak uh hi.\nBangci bangin gimna, hamsatna leh zia-etna hi taleh nopna, lungdamnate in Khrih hong mitsuansak thei hiam? Bang hangin Khrih bulpi-sak ding thupi hiam?\nDaniel Bu Thuluanzia\nDaniel 2-7 in Aramaic tawh kigelh hi-in, tua lote Hebrew leh Aramaic tawh kihelhin kigelh hi. Daniel sung laigelhzia, laipai-te in a nuai-a thute limtak pulaak hi.\nA: Nebuchadnezzar mangmat kumpi gam li-te (Dan. 2)\nB: Pasian in Daniel lawmte meikuangpi sung pan hotkhiatna (Dan. 3)\nC: Nebuchadnezzar tungah thukhenna (Dan. 4)\nC:Belshazzar tungah thukhenna (Dan. 5)\nB: Pasian in humpi kua sung pan Daniel a hotkhiatna (Dan. 6)\nA: Daniel mangmat kumpi gam li-te (Dan. 7).\nLaigelhpa in a pulaak nop thute a laigelhzia tungtawnin zong pulaak hi. Daniel 1-7 in a pulaak thuguipi C, C (Dan. 4, 5). Pasian in tawmvei sung Nebuchadnezzar ukna lakkhiatnsak hi; Belshazzar ukna beimangsak hi. Tua hi-in Dan. 1-7 in Pasian in ama koih leitung kumpi tungah a thuneihna leh amau vangliatnate a beisakna pulaak hi. Kamsangte in a pulaak nop thute laisimte in a theihtel nadingun laigelhpa in gen kikkik hi. Gentehna-in Egypt tawh kisai-in Pasian in Pharaoh tungah mangmatna nih vei pia hi (Pian. 41: 1-7). A masa-in a thau mahmah bawngtal sagihte a gawng mahmah bawng sagihte in nawmvalh uh hi. A nihna in mangbuh kung hoih mahmah sagihte a gina lo mangbuh kungte in ne tum uh hi. Hih mang nihte pulaak thu in a kibang thu hi: kum sagih sung nopsakna tawh kidim ding a, tua khit ciangin kum sagih sung kialpi tung ding hi.\nDaniel sungah zong Pasian in a mite a hilh thute gen pha kik kik hi. Daniel sung a thute in khenpi 4 pha-in, tua thu li-te kipulaak kikkik hi. A tawpna-ah vanglian Pasian zawhna kipulaak hi. Tua genkholhna khat ciat in kumpi gam khat ciat pulaak uh hi mah taleh tua kumpi gamte in Daniel hun a kipan leitung hun bei ding hun ciang dong huam hi.\nDan. 8 & 9\nThukhenna pan Lei Thak\nDan. 2: 44; Late 9: 7-12; 2Pet. 3: 11- 13 in tawntung ading lametna bang hong guan hiam?\nDaniel 1 Sung a Bei Hun Huamin Genkholhnate\nDan. 3 in genkholhna dangte tawh kibang lo hi. Daniel in leitung bei hun huamin genkhol a, tua lo kamsang dangte’n kum tawm khat sung huam thu genkhol hi. Hun dong huamin genkholhnate in tuam deuh a, kum tawm khat sung huam a genkholhnate tawh kibang lo hi.\nMangmatna leh muhkholhnate: Pasian in kamsangte tungah hun bei huam a genkholhnate a pulaak ciangin mangmatna leh muhkholhnate tawh pulaak hi. Kum tawm khat huam a genkholhnate ah kamsangte muhkholhna zong kihel thei a, “Topa kammal in ka tungah hong tungin” ci-in pulaak uh hi. “Topa kammal in ka tungah hong tung hi” cih 1600 val bang kimu thei hi.\nLimciinna tuamtuam tawh pulaak:Kum tawm khat huam a genkholhnate-ah limciinna tam lo hi; a om zongin theihhak lo hi. Hun bei dong huam a genkholhnate-ah mihing theihzawhloh limciinna, lim le mel tuamtuam (ganhingte, a lauhuai ganhing kha neite, kii nei cihte) tawh pulaak hi.\nPasian vangliatna leh ciangtan nei lo: Hun tomno ading genkholhnate bang lo-in hun bei dong huam a genkholhnate in mawh kisikna leh kisiklohna tungah kinga lo hi. Hun tom khat sung ading genkholhnate ahihleh Israelte in Pasian tawh a thuciam uh a zuih uh leh zuih lohna tungah kinga hi. Hun bei dong huam a genkholhnate in Pasian in Daniel hun a kipan leitung bei dong a uk kumpi lian khat khit kumpi lian khat pulaak hi. Hih genkholhnate in Pasian theihkholhna leh Ama thuneihna siksan hi-in, mihing deihtelna tungah kinga lo hi.\nJonah 3: 3-10 sim in. Hih in kum tawm khat sung genkholhna maw, ahih keileh leitung bei huam genkholhna hiam? Daniel 7:6 in leitung bei huam maw, kum tawm khat sung ading genkholhna hiam?\nGenkholhna tawh kisai kum tawm khat sung ading genkholhnate leh leitung hun bei huam a genkholhnate tawh kisai thute theihtelna in manpha hi. Hih genkholhnate in Pasian in a kamsangte tungah lampi tuamtuam zangin thu pulaak khol hi, cih kimu hi (Heb. 1:1).Nihna-ah tua bangin kum tawm khat sung ading genkholhnate leh leitung hun bei huam a genkholhnate khentel theihna in Lai Siangtho deihhuai-na khangsakin, Lai Siangtho in thuthuk hi, cih hong hilh hi. Thumna-ah tua bangin khentel theihna in Lai Siangtho genkholhnate Lai Siangtho tawh kituakin a khiatna hong hilh a,“Thuman thutak” theihtelna hong guan hi (2Tim. 2:15).\nHosea 3: 4,5; Amos 8:11; Zechariah 9:1 siksanin Khristian kimkhat in hun nunung a piang ding genkholhnate Middle East gamah tangtung dingin pulaak uh hi. Koi bangin tua bang lamette in khial hiam? Bangci bangin kum tawm khat ading leh leitung hun bei dong huam a genkholhnate in tua bang khialhna panin hong dal ding hiam?\nTuhun tawh Kituak Daniel\nDaniel a kigelh zawh kum 2500 val a sawt khit hangin a sung a thute in kum zalom 21 a Pasian mite ading zong hong hilh hi. Eite adingin Daniel genkholhna in manpha ahihna thu thum i pulaak ding hi. Pasian in i nuntakna hong uk hi. Haksatna khat i phutkhak ciangin Pasian in na khempeuh uk a, A mite adingin a hoih penpen hong pia hi. Babylon gam a Daniel hamsatnate, Egypt gam a Joseph hingimnate a kipan Persia gamah Esther thuaknate in Pasian in na khempeuh uk hi, cih hong lak hi. Hebrew khangno thumte in gamdangah saltang uh a, milim bia mite ukna nuai-ah nungta uh hi. Mite in amaute pen Pasian taisan mite, thanem mite bangin mu uh hi. Ahi zongin Topa in amaute thahatsak hi; lamdangtakin amaute zang hi. Gimna, zia-etna, langpanna a hong om ciangin Pasian in Daniel, Joseph leh Esther a ompihnate i phawk ding kisam hi. Topa in na khempeuh a uk Topa hi, ci-in i muan ding kisam hi. Gimna, zia-etna i thuak hangin Topa in eite hong nusia lo hi.\nPasian in Ama deih bangin leitung hunpai-zia khempeuh hei hi. Khat veivei ciangin khiatna nei lo siatna mawhna, gitlohna tawh kidim leitung a thupiangte in hong lungmangsak hi. Ahi zongin Daniel pulaak thu in Pasian in na khempeuh uk hi. Daniel sung thu mal khempeuh in Pasian in leitung thupiangte tungah vangliatnna nei-in uk hi, cih hong hilh hi. Ellen G. White gen mah bangin, “leitung mite tangthu a kipan gam khat ii khantohnate, kumpi khat khit kumpi khat in a makaihnate in mihing vangliatna pan a piang khia tawh kibang hi. Mihing sepzawhna, hih zawhna tawh leitung thute kikhel hileh kilawm hi. Ahi zongin Pasian kammal hong hilh bangin, leitung a thupiang khempeuh, kumpite vangliatna a kipan gam makaite tungtawnin a kilang lo Hehpihna Nei Pa in Ama deihna kicin nadingin damtakin nasem hi. Education, 173.\nHun nunung-a a nungta Pasian mite etteh dingin lampi hong koihsak khin hi. Daniel leh a lawmte nunzia in, leitung mite muhna panin haivai tawh a kibat hangin, Lai Siangtho’ deih nunzia hong lak uh hi. A nungta Pasian biakna panin Babylon biakna zui-in amaute nungzui dingin zia-etna a thuak uh ciangin Topa tungah citakin Pasian kammal bangin nungta uh hi. Daniel leh a lawmte in Topa tungah cihtakna, ki-apnate in hotkhiatna thu hangin langpanna a kipan bawlsiatna i tuah hun ciangin a hong thakhuahsak ding thute hi. Daniel in Topa tungah a citak mi khat in gam le minam, hong uk uliante adingin phattuamna pia thei veve hi, cih hong hilh hi.\nDan. 9: 23; 10: 11, 12; Matt. 10: 29 – 31 sim in. Pasian in mimal khat ciat thuak gimnate kinpih ahihlam bang pulaak uh hiam?\nNgaihsutbeh Ding: Lai Siangtho in Piangsak Pa a thei nuam khempeuh a makaih dingin hong kigelh ahi hi. Pasian in mihing tungah mailam thu dingte hong laakkhol hi. Vantungmite a kipan Khrih mahmah in Daniel leh John tungah a sawt lo-in a hong tung ding thute pulaak uh hi. Eite in hotkhiatna i ngah nadingin a kisam thu khempeuh mihing tungah hong kihilh khin hi. Thuman thutak thei nuam-a a zong mi khat tungah ama theihzawh loh ding thuthuk kipulaak lo hi. Topa in kamsang Habakkuk tungtawnin hih bangin gen hi: “ Nangmah ka hong muhsak thu khempeuh a simnop mahmah dingin tungman peek tungah gelh in” (Hab. 2:2). Thungetna tawh Lai Siangtho a sim mi khat in Pasian kammal theitel ding hi. Thuman thutak a thei nuam mi in thuman khuavak mu ding hi. “ Lungsim thutang mite tungah khuavak tang hi” (Late 97: 11). Pawlpi in nasem lo-in khangto ngei lo ding hi. Pawlpi mite in thuman theihnopna nei-in, thuman thutak zongkhia keileh pawlpi in khangto thei lo hi.” Ellen G. White, The Great Controversy, 521, 522.\n“Daniel leh a lawmte nunzia i sin ding tampi om hi. A om omna munah silesa nopsakna ding zia-etna thuak uh hi. Ahi zongin amaute in nisimin Pasian zahtakin Ama minthangsak zaw uh hi. Siatna namcin khempeuh pelh uh hi. Satan zia-etna lampi panin kihemkhia uh hi. Amaute in Topa tungah citak uh ahih manun Pasian in thupha tawh thukkik hi.” Manuscript Releases (No. 224), vol. 4. Ellen G. White Estate, 1990), 169, 170.\n1. Daniel Bu thusinna panin thu lian mahmah khat kimu thei hi. Pasian in minam khempeuh tungah ukna nei hi banah mimal lungsim tawng a thei, eite tawh mimal kizopna a nei Pasian hi. Gentehna-in Daniel 2 ah Pasian in pagan kumpi mangmansak hi. Mi khat in khuaphawk lo-in a ihmu laitak a lungsimah thu a va thun thei cih pen Pasian in mihingte tawh bangzahin kinai cih thu pen lamdang hi. Tua kawm mahin kumpi pa mangmat in leitung hun bei ma dongin a khang khia ding leitung kumpite khat khit kumpi khat pulaak hi. Hih thute in lametna leh lungmuanna hong guan hi lo hiam? Topa in hong theitel luamahmahin i lungsim, ngaihsutna khempeuh thei hi, cih thu in na nunzia kisittel ding hong hilh hi lo hiam? Hih thute siksanin bangci bangin Singlamteh kamciam in thupi mahmah hiam?\n2. Kum tawm khat sung ading genkholhnate leh leitung bei dong a huam genkholhnate kilamdanna na lawmte tawh kikum in. Tua bang genkholhnate Daniel simloh Lai Siangtho mundangah a kigen a om hiam?\n1Q2020 Lesson 1-13 dong na etnop leh Hih link na mek in maw!


url: =Gambia President thakin Gambia min panin Islamic kici phiat ~ TK Lian :: ZOMI DAILY\nposted on 29 January 2017 at 4:57 pm Lomkholna: News, Thangkhanlian, World\nJan. 29, 2017: Gambia President thak Adama Barrow in a gam uh nasia takin puahphat sawm a, intelligence agency pen thuman lo lua in mi tampi pimang in gawt uh hi ci-in National Intelligence Agency (NIA) a min laih ding hi a cih banah Gambia official min panin Islamic cih nulmang (phiat) hi. Burrow in a gam uh nin phual pan leh a tukna panin phong kik in lam pha kik ding hi’ng ci hi. Gambia gam pen Yahya Jammeh in kum 22 sung na uk a, nung nipini in taimang hi.\nBarrow in zan in news reporter-te kiangah NIA pen a min laih kul a, training lim takin piak phat ding kisam hi ci hi. Jammeh in a uk hun lai-in a kiman a thong a kikhumte khentuam om lo-a thukhenna (rule of the law) tawh thukhen ding kisam hi na ci hi.\nBarrow in 2015 in Jammeh in Gambia official min dingin “Islamic” a koih pen kiphiat ta hi ci-in pulak hi. Gambia gam pen 90% Muslim hi a, adangte pen Christian leh animist kici biakna zui uh ahih manin Gambia pen “Islamic republic” gam hilo hi ci-in Burrow in gen hi.\nGambia gam kum 22 sung a uk Jammeh in Gambia sum $11 million a taimangpih banah luxury cars a hun khop taimangpih in Equatorial Guinea gamah tai hi. Barrow in first cabinet a sehte lakah Vice President Fatoumata Jallow-Tambajang kihel a, upa lua ta hi cih hangin thubuai om hi. Gambia galkap phuahphat ding a gen hangin tu lianin West African galkapte Gambia a 4,000 omna thu a kidot ciangin Burrow in West African galkapte pen Gambia humbit dinga om uh hi ci-in dawng hi.\nWest African galkapte kiciah kiksak nai lo ding hi ci-in gen beh hi. Gambia pen British ten a gamkeek lai un a lak uh hi a, British colony ci-in sawtpi tak na om a, gam neucik khat ahi hi. Gambia pen Democracy deihna bangin mipi tamza deihna tawh kumpi a kiteel a kilaih kik masakna pen hi lai hi.\nPrevious: US Federal Judge te’n Trump in gambeel te dalna dingin Executive Order asuaikaih uh dal ~ TK Lian\nNext: Yangon Airport ah Sitni khat thautawh kikaplum ~ ZD